cyanic-selkie/wikianc huggingface dataset:
བར་དོའི་དྲུག་ཁྲིད་ཀྱི་ཟིན་བྲིས་ཀུན་གསལ་མེ་ལོང་
སྤྱི་དོན་གསུམ་པ་བསམ་གཏན་བར་དོའི་ཁྲིད་ལ་གཉིས༔ མཉམ་གཞག་ནམ་མཁའ་སུམ་སྤྲུགས་དང༔ རྗེས་ཐོབ་ཅིར་སྣང་རང་གྲོལ་གྱི་ཁྲིད་དང་གཉིས་སོ༔གཉིས་པ་ལ་བཞི་སྟེ༔ ཡེ་གྲོལ༔ རང་གྲོལ༔ ཅེར་གྲོལ༔ ཡོངས་གྲོལ་དང་བཞིའོ༔དེ་ཡན་ཆད་བསམ་གཏན་བར་དོའི་ཁྲིད་ཡིག་རིག་པ་རང་གྲོལ༔ སྒེག་མོས་མེ་ལོང་ལ་བལྟ་བ་ལྟ་བུའི་གདམས་ངག་གསུམ་པ་ཐལ་ལོ༔ ས་མ་ཡ༔ སྤྱི་དོན་བཞི་པ་འཕོ་བ་དྲན་པ་རང་གྲོལ་གྱི་ཉམས་ཁྲིད་ལ་གཉིས་ཏེ༔ སྦྱང་བ་དང་༔ ལས་ལ་སྦྱར་བ་གཉིས་སོ༔ དང་པོ་ལ་གསུམ་སྟེ༔ འཆི་བ་བརྟག་པ༔ བསླུ་བ༔ འཕོ་བ་སྦྱང་བ་དང་གསུམ་མོ༔ གཉིས་པོ་གཞན་དུ་ཤེས༔ གསུམ་པ་སྦྱང་བ་ལ་གསུམ་སྟེ༔ ལུས་ཀྱི་འཁྲུལ་འཁོར༔ ངག་གི་རླུང་༔ སེམས་ཀྱི་དམིགས་པ་དང་གསུམ་མོ༔ གཉིས་པ་ལ་ལྔ་སྟེ༔ ཆོས་སྐུའི་འཕོ་བ༔ ལོངས་སྐུའི་འཕོ་བ༔ སྤྲུལ་སྐུའི་འཕོ་བ༔ བཙན་ཐབས་ཀྱི་འཕོ་བ༔ ཐ་མལ་པའི་འཕོ་བ་དང་ལྔའོ༔ དེ་ཡན་ཆད་འཆི་ཁ་བར་དོའི་ཁྲིད་ཡིག་འཕོ་བ་དྲན་པ་རང་གྲོལ༔ རྒྱལ་པོའི་བཀའ་ཐེམ་བསྐུར་བ་ལྟ་བུའི་གདམས་ངག་བཞི་པ་ཐལ་ལོ༔ ས་མ་ཡ༔ སྤྱི་དོན་ལྔ་པ་ཆོས་ཉིད་བར་དོའི་ཁྲིད་ལ་བཞི་སྟེ༔ སྔོན་དུ་ལུས་ངག་ཡིད་གསུམ་གྱི་གནད་གཟིར་བ་དང་གཅིག༔ གནད་གསུམ་ལ་བརྟེན་ནས་མངོན་སུམ་རང་ཐོག་ཏུ་དབབ་པ་དང་གཉིས༔ ཉམས་སུ་བླངས་བས་སྣང་བ་བཞིའི་འཆར་ཚུལ་བསྟན་པ་དང་གསུམ༔ མཐའ་རྟེན་རྗེས་ཀྱི་མན་ངག་དང་བཞིའོ༔དང་པོ་ལ་གསུམ་སྟེ༔ ལུས་ཀྱི་གནད་དང་༔ ངག་གི་གནད་དང་༔ ཡིད་ཀྱི་གནད་དང་གསུམ་མོ༔ དང་པོ་ལུས་ཀྱི་གནད་གཟིར་བ་ལ་གསུམ་སྟེ༔ སྤྲུལ་སྐུའི་བཞུགས་སྟངས ་དང་༔ ལོངས་སྐུའི་བཞུགས་སྟངས་དང་༔ ཆོས་སྐུའི་བཞུགས་སྟངས་དང་གསུམ་མོ༔ གཉིས་པ་ངག་ལ་གསུམ་སྟེ༔ བསླབ་པར་བྱ་བ་དང་༔ གནས་པར་བྱ་བ་དང་༔ བརྟན་པར་བྱ་བ་དང་གསུམ་མོ༔ གསུམ་པ་སེམས་ཀྱི་གནད་ལ་གསུམ་སྟེ༔སེམས་ཀྱི་གནད་ལ་གསུམ་སྟེ༔ སེམས་བཞག་ཐབས་དང་༔ འབེན་དང་༔ གནད་གཟིར་བ་དང་གསུམ་མོ༔གཉིས་པ་རང་ཐོག་ཏུ་དབབ་པ་ལ་གསུམ་སྟེ༔ སྒོའི་གནད་དང་༔ ཡུལ་གྱི་གནད་དང་༔ རླུང་གི་གནད་དང་གསུམ་མོ༔ དང་པོ་ལ་གསུམ་སྟེ༔ བཟློག༔ ཕབ༔ ཟུར་གྱིས་བལྟ་བ་དང་གསུམ་མོ༔ གཉིས་པ་ལ་གཉིས་ཏེ༔ ཕྱིའི་དབྱིངས་དང་༔ ནང་གི་དབྱིངས་གཉིས་སོ༔ གསུམ་པ་ལ་གསུམ་སྟེ༔ བཟུང་པ་དང་༔ འཕང་བ་དང་༔ དལ་བར་བརྟན་པ་དང་གསུམ་མོ༔ གསུམ་པ་འཆར་ཚུལ་བསྟན་པ་ལ་བཞི་སྟེ༔ ཆོས་ཉིད་མངོན་སུམ༔ ཉམས་སྣང་གོང་འཕེལ༔ རིག་པ་ཚད་ཕེབས༔ ཆོས་ཉིད་ཟད་པའི་སྣང་བ་དང་བཞིའོ༔ བཞི་པ་རྗེས་ཀྱི་མན་ངག་ལ་བཞི་སྟེ༔ མི་འགུལ་བ་གསུམ་གྱིས་གཞི་བཅའ༔ སྡོད་པ་གསུམ་གྱིས་ཚད་བཟུང་༔ ཐོབ་པ་གསུམ་གྱིས་གཟེར་གདབ༔ གདེང་བཞི་མཐར་ཕྱིན་པ་དང་བཞིའོ༔ དེ་ཡན་ཆད་ཆོས་ཉིད་བར་དོའི་ཁྲིད་ཡིག་མཐོང་བ་རང་གྲོལ༔ མ་པང་དུ་བུ་འཇུག་པ་ལྟ་བུའི་གདམས་ངག་ལྔ་པ་ཐལ་ལོ༔ ས་མ་ཡ༔ སྤྱི་དོན་དྲུག་པ་སྲིད་པ་བར་དོའི་ཁྲིད་ལ་དྲུག༔ གདམས་ངག་དྲུག་གིས་མངལ་སྒོ་བཀག་སྟེ༔ ཡི་དམ་གྱི་ལྷས་མངལ་སྒོ་བཀག་པ༔ བླ་མ་ཡབ་ཡུམ་ཀྱིས་མངལ་སྒོ་བཀག་པ༔ དགའ་བ་བཞིས་མངལ་སྒོ་བཀག་པ༔ སྤོང་སེམས་ཀྱིས་མངལ་སྒོ་བཀག་པ༔ འོད་གསལ་ཀྱིས་མངལ་སྒོ་བཀག་པ༔ སྒྱུ་ལུས་ཀྱིས་མངལ་སྒོ་བཀག་པ་དང་དྲུག་གོ༔དེའང་གཉིས་སུ་འདུས་ཏེ༔ འཇུག་བྱའི་མངལ་སྒོ་བཀག་པ་དང་༔ འཇུག་བྱེད་ཀྱི་གང་ཟག་དགག་པ་དང་གཉིས་སོ༔ དེ་ཡན་ཆད་སྲིད་པ་བར་དོའི་ཁྲིད་ཡིག་སྲིད་པ་རང་གྲོལ༔ ཡུར་བ་རྐང་ཆད་པ་ལ་ཝ་འཛུགས་པ་ལྟ་བུའི་གདམས་ངག་དྲུག་པ་ཐལ་ལོ༔ ས་མ་ཡ༔ སྤྱི་དོན་གསུམ་པ་མཇུག་གི་དོན་ལ་གསུམ་སྟེ༔ ཆོས་ཐམས་ཅད་ཀྱི་དགོངས་དོན་འདུས་པར་བསྟན་པ་དང་༔ ཟབ་པས་རྩིས་ཆེ་བར་གདམས་པ་དང་༔རྗེས་སྨོན་ལམ་གྱིས་རྒྱས་བཏབ་པ་དང་གསུམ་མོ༔ ཟབ་ཆོས་ཉམས་ཁྲིད་དགོངས་པ་རང་གྲོལ་གྱི་ས་བཅད༔ ལྡེའུ་མིག་རང་གྲོལ་ཞེས་བྱ་བ༔ འཁོར་བ་མ་སྟོངས་བར་དུ་མ་རྫོགས་སོ༔ སྤྲེལ་ལོ་ཟླ་བ་བརྒྱད་པའི་ཚེས་བཅུ་གསུམ་ལ༔ ཀང་ཡུལ་ཐང་འབྲོག་དགོན་པའི་གཟིམས་ཁང་དུ༔ བླ་མ་ནམ་མཁའི་མིང་ཅན་གྱིས་བསྐུལ་ནས༔བན་ཆུང་ཉི་ཟླའི་མིང་ཅན་ཁོ་བོས་སྦྱར་རོ༔ ཕྱོགས་དུས་གནས་སྐབས་ཐམས་ཅད་དུ་དར་ཞིང་རྒྱས་པར་གྱུར་ཅིག༔ དགེའོ། དགེའོ། དགེའོ། །
སྨན་ཆོག་
༄༅།       །ན་མཿ གུ་རུ་སརྦ་བྷ་ག་ཝཱ་ན་ཏ་ཐཱ་ག་ཏ་ཨརྷ་ཏེ་སམྱཀྶཾ་བུདྡྷེ་བྷྱཿ
ཞི་རྒོལ་ཆེན་མོ།
ཞི་རྒོལ་ཆེན་མོ། ---རྒྱུན་ཆད་མེད་པའི་སྙིང་སྟོབས་ཀྱི་རྦ་རླབས། 2008--2009 བེ་རི་འཇིགས་མེད། མདོ་ཁམས་ཏྲེ་བོ་སྤྱི་མགྲིན་ནས་པར་སྐྲུན་དང་འགྲེམས་སྤེལ་བྱས། དཀར་ཆགས། དཔེ་སྐྲུན་གསལ་བཤད།
སྔོན་དུ་གླེང་བའི་གཏམ། ཆོལ་གསུམ་བོད་རིགས་ཡོངས་རྫོགས་ཀྱི་ཞི་བའི་འོས་ལངས། (༡) ཞི་རྒོལ་བྱ་ཡུལ་བོད་ནང་གི་ས་གནས་ངོ་སྤྲོད། (༢) བོད་ས་ཡོངས་རྫོགས་ནས་ཞི་རྒོལ་ཇི་ལྟར་བྱས་ཚུལ་རགས་བསྡུས། བྱེ་བྲག་ཏྲེ་ཧོར་ཁུལ་དུ་ཞི་བའི་འོས་ལངས་བྱུང་རིམ། (༡) ཏྲེ་བོ་ཁུལ་གྱི་སྣོད་བཅུད་ཆགས་ཚུལ་རག་བཤད། (༢) ཏྲེ་བོའི་ཁུལ་དུ་ཞི་བའི་འོས་ལངས་ཀྱི་སྤྱི་བསྡོམས། (༣) ཏྲེ་བོ་ཁུལ་དུ་ས་ཞིང་མ་རྨོས་པར་རྒྱ་གཞུང་ལ་ཞི་རྒོལ་ཇི་ལྟར་བྱས་པ། (༤) ཏྲེ་བོ་ཁུལ་དུ་ལོ་གསར་མི་གཏོང་པའི་ངོ་རྒོལ་ལས་འགུལ། (༥) ཏྲེ་བོ་ཁུལ་དུ་བཅའ་སྡོད་བྱས་པའི་དྲག་སྤྱོད་དམག་སྒར་ཁག། ཏྲེ་བོ་ཁུལ་གྱི་ས་བྱི་ཞི་བའི་འོས་ལངས་བྱུང་རིམ་ཞིབ་བཤད། ༢༠༠༨.༣.༡༠--༢༠༠༨.༡༢.༣༡ སྤྱི་ཟླ་གསུམ་པའི་ཞི་རྒོལ། སྤྱི་ཟླ་བཞི་པའི་ཞི་རྒོལ། སྤྱི་ཟླ་ལྔ་པའི་ཞི་རྒོལ། སྤྱི་ཟླ་དྲུག་པའི་ཞི་རྒོལ། སྤྱི་ཟླ་བདུན་པའི་ཞི་རྒོལ། སྤྱི་ཟླ་བརྒྱད་པའི་ཞི་རྒོལ། སྤྱི་ཟླ་བཅུ་པའི་ཞི་རྒོལ། སྤྱི་ཟླ་བཅུ་གཅིག་པའི་ཞི་རྒོལ། སྤྱི་ཟླ་བཅུ་གཉིས་པའི་ཞི་རྒོལ། ཏྲེ་བོ་ཁུལ་གྱི་ས་གླང་ཞི་བའི་འོས་ལངས་བྱུང་རིམ་ཞིབ་བཤད། ༢༠༠༩.༡.༡—༦.༡༥ སྤྱི་ཟླ་དང་པོའི་ཞི་རྒོལ། སྤྱི་ཟླ་གཉིས་པའི་ཞི་རྒོལ། སྤྱི་ཟླ་གསུམ་པའི་ཞི་རྒོལ། སྤྱི་ཟླ་བཞི་པའི་ཞི་རྒོལ། སྤྱི་ཟླ་དྲུག་པའི་ཞི་རྒོལ། ཏྲེ་ཡི་གནད་ཡོད་མི་སྣ་འབུར་འཇོམས་གྱི་ངན་ཇུས། (༡) མཁས་དབང་དགེ་བཤེས་བསོད་ནམས་ཕུན་ཚོགས་སྐུ་ཚེ་འཕེན་པ་ཇི་ལྟར་རྫོགས་པའི་རྒྱུད་རིམ། (༢) སྤང་རི་སྣ་རིན་པོ་ཆེ་འཛིན་བཟུང་ཉེས་འཛུགས་ཀྱི་དོན་སྐྱོན། རྒྱལ་ཁབ་ཕྱི་ནང་གི་དྲ་རྒྱ་དང་གསར་ཤོག་ཁག་ནས་ཐོན་པའི་ཏྲེ་བོའི་དོན་སྐྱོན་དང་འབྲེལ་བའི་དོན་གནད་ཁག་གཅིག (1)ཀྲུང་གོའི་བོད་ཀྱི་ཆ་འཕྲིན། 2009་ལོའི་ 4་ 10་ ཉིན། རེས་གཟའ་པ་སངས་ཉིན་སྤེལ་བ། (2)ཀྲུང་གོའི་བོད་ཀྱི་ཆ་འཕྲིན། 2009་ལོའི་ 4་ 10་ ཉིན། རེས་གཟའ་པ་སངས་ཉིན་སྤེལ་བ། (3)ཀྲུང་གོའི་བོད་ཀྱི་ཆ་འཕྲིན། 2009་ལོའི་ 4་ 10་ ཉིན། རེས་གཟའ་པ་སངས་ཉིན་སྤེལ་བ། (4)bbs tibet cn 2009 .4 .16ཉིན་སྤེལ་བ། (5)འཇུ་བཟུང་བཀའ་རྒྱ། དཀར་མཛེས་ཁུལ་སྤྱི་བདེ་ཅུས་ཀྱིས། 2008་འཇུ་བཟུང་བཀའ་རྒྱ་ཨང་01སྤེལ་བ། (བོད་ཡིག) (6) འཇུ་བཟུང་བཀའ་རྒྱ། དཀར་མཛེས་ཁུལ་སྤྱི་བདེ་ཅུས་ཀྱིས། 2008་འཇུ་བཟུང་བཀའ་རྒྱ་ཨང་01སྤེལ་བ། (རྒྱ་ཡིག) (7) རྒྱལ་སྤྱིའི་བོད་ཀྱི་ཆ་འཕྲིན་དྲ་བས་ཕྱི་ལོ༢༠༠༩ལོའི་ཟླ༥ཚེས༢༡ཉིན་སྤེལ། ཞི་རྒོལ་ནང་ཞུགས་པའི་རྒྱལ་གཅེས་དཔའ་བོ་དཔའ་མོའི་ཁྲོད་ནས་ལག་སོན་བྱུང་བ་ཁག་གཅིག་གི་ཐོ་གཞུང་རེའུ་མིག (༡)ཞི་རྒོལ་ལ་བརྟེན་ནས་ཚེ་སྲོག་ཤོར་བ་ཁག་གཅིག་གི་ཐོ་གཞུང༌། (༢)ཞི་རྒོལ་ནང་ཞུགས་པས་ལོ་དུས་རྒྱས་བཅད་ཀྱིས་ཁྲིམས་ཐག་གཅོད་ཟིན་པ་ཁག་གཅིག་གི་ཐོ་གཞུང་རེའུ་མིག (༣)ག་སོང་ཆ་མེད་དང་རྨས་སྐྱོན་ཕོག་པ། བཙོན་འོག་ཏུ་གནས་མུས་ཡིན་པ་བཅས་ཀྱི་ཞི་རྒོལ་བ་ཁག་གཅིག་གི་མཚན་གཞུང༌། བོད་ཆོལ་གསུམ་སྤྱི་དང་བྱེ་བྲག་ཁག་གཅིག་གི་ས་ཁྲ། (༡) བོད་ཆོལ་ཁ་གསུམ་གྱི་ས་ཁྲ། (༢) དཀར་མཛེས་བོད་རིགས་རང་སྐྱོང་ཁུལ་གྱི་ས་ཁྲ། (༣) དཀར་མཛེས་རྫོང་ཁག་ལྔའི་ས་ཁྲ། (༤) དཀར་མཛེས་རྫོང༌། (༥) བྲག་མགོ་རྫོང༌། (༦) རྟའུ་རྫོང༌། (༧) ཉག་རོང་རྫོང༌། (༨) སྡེ་དགེ་རྫོང༌། ལག་སོན་བྱུང་བའི་རྒྱལ་གཅེས་དཔའ་བོ་དཔའ་མོ་ཁག་གཅིག་གི་འདྲ་པར། ལག་སོན་བྱུང་བའི་དམག་སྒར་དང་མནར་གཅོད་ཇི་ལྟར་གཏོང་པའི་དཔང་རྟགས་ཀྱི་པར་རིས་ཁག་གཅིག།
ཞི་རྒོལ་ཆེན་མོ། རྒྱུན་ཆད་མེད་པའི་སྙིང་སྟོབས་ཀྱི་རྦ་རླབས།
དཔེ་སྐྲུན་གསལ་བཤད།
མདོ་ཁམས་ཏྲེ་ཧོར་བྱེས་འབྱོར་སྤྱི་ཚོགས་ནས་ཕྱི་ལོ་ ༢༠༠༩ ཟླ་༨ ཚེས་ ༨ བཟང་པོ་ལ།།
སྔོན་དུ་གླེང་བའི་གཏམ།
དེ་དག་གི་ནང་ནས་འདིར་ཉེ་བའི་ལོ་རབས་འགའ་ཞིག་གི་སྔོན་ནས་རང་འགུལ་གྱིས་བོད་དོན་ཞི་བའི་སྒོ་ནས་རྩོད་ལེན་ཇི་ལྟར་བྱས་པའི་རིམ་པ་ཁག་ཀྱང་འཛམ་གླིང་ཤར་ནུབ་ཀྱི་རྒྱལ་ཁབ་དུ་མའི་ནང་སྦེད་ཐབས་མེད་པའི་གནས་ཚུལ་ཞིག་ཏུ་གྱུར་ཚར་བ་རེད། ལྷག་དོན་ས་བྱི་ཞི་རྒོལ་ཆེན་མོ་ནི། རྒྱ་ནག་སྲིད་གཞུང་གིས་བོད་རིགས་མི་དམངས་ལ་ཆེས་གདུག་རྩུབ་ཆེ་བའི་དྲག་སྤྱོད་ཀྱི་གདོང་རིས་གསོན་པོ་བསྟན་པའི་གནས་ལུགས་དངོས་གནས་དེ་རྒྱལ་སྤྱིའི་ཐོག་ར་འཕྲོད་གསལ་པོ་བྱུང་བ་རེད། ང་ཚོ་བོད་མི་རིགས་ཀྱིས་ཞི་རྒོལ་མུ་མཐུད་བྱས་དང་བྱེད་བཞིན་པའི་དགོས་དོན་ནི། ྋགོང་ས་སྐྱབས་མགོན་ཆེན་པོ་མཆོག་བོད་དུ་ཕེབས་དགོས་པ་དང༌། པཎ་ཆེན་ཆུང་སྲིད་རིན་པོ་ཆེ་གློད་བཀྲོལ་དགོས་པ། བོད་རྒྱའི་མི་རིགས་དབར་ཐོབ་ཐང་འདྲ་མཉམ་དགོས་པ། སྨྲ་བརྗོད་རང་དབང་དགོས་པ། བོད་ཀྱི་ཆོས་རིག་སྐད་ཡིག་གོམ་སྲོལ་བཅས་པ་ལ་རང་དབང་ཐོབ་ཐང་དགོས་པ་དེ་ཡིན། གཞི་ལུས་མི་དམངས་ལ་དགོས་པའི་མངོན་འདོད་འདི་ཚོ་ཆོལ་ཁ་གཅིག་དང་ལུང་ཚན་གཅིག་ཙམ་མ་ཡིན་པར་བོད་མདོ་དབུས་སྐོར་གསུམ། རྒྱལ་ཁབ་ཕྱི་ནང་གི་བོད་རིགས་མི་དམངས་ཡོངས་རྫོགས་ལ་གཅིག་མཚུངས་ཡིན། མདོ་དབུས་སྐོར་གསུམ་གྱིས་བསྡུས་པའི་བོད་རིགས་མི་དམངས་ཡོངས་རྫོགས་འདས་པའི་ལོ་རྒྱུས་ཙམ་དུ་མ་ཟད། ད་ལྟའི་གནས་བབ་ཀྱི་ཆ་ནས་བཤད་ནའང༌། རྒྱ་ནག་སྲིད་གཞུང་གིས་ཇི་ཙམ་ཁ་བྲལ་ཡ་བྲལ་དུ་གཏོང་ནའང༌། ཆོས་རིགས་སྐད་ཡིག་གོམས་སྲོལ་བཅས་པ་གཅིག་གྱུར་གྱི་རང་བཞིན་ལྡན་པ་དང༌། དགྲ་བོའི་གཉའ་གནོན་འོག་ཏུ་སྡོད་འདོད་མེད་པ་གཅིག་མཚུངས་ཡིན་པས་ནམ་ཡང་ཁ་བྲལ་ཐབས་མེད། ཆོལ་གསུམ་གོང་བུ་ཆིག་སྒྲིལ་གྱི་ནུས་པའི་ངོ་བོ་ནི། གངས་དཀར་ཏེ་སེ་དང་ཡར་ཀླུང་གཙང་པོ་བཞིན་ནམ་ཡང་བརྟེན་ངེས་ཡིན་ལ། རི་བོ་མཐོན་པོ་དང་རྒྱ་མཚོ་ཆེན་པོ་བཞིན་ནམ་ཡང་གནས་ངེས་ཡིན། རི་བོ་མཐོན་པོ་རླུང་གིས་སྤུར་ཡང་སྲིད༎ རྒྱ་མཚོ་ཆེན་པོ་མེ་ཡིས་འཚིགས་ཀྱང་རུང༌༎ ཆོལ་གསུམ་བོད་རིགས་སྤུན་ཟླ་མི་དམངས་ཚོ༎ གཅིག་སྒྲིལ་ནུས་པ་སུས་ཀྱང་གཏོར་ནུས་མིན༎
ཆོལ་གསུམ་བོད་རིགས་ཡོངས་རྫོགས་ཀྱིས་ཞི་བའི་འོས་ལངས།
(༡)ཞི་རྒོལ་བྱ་ཡུལ་བོད་ནང་གི་ས་གནས་ངོ་སྤྲོད།
(༢)བོད་ས་ཡོངས་རྫོགས་ནས་ཞི་རྒོལ་ཇི་ལྟར་བྱས་ཚུལ་རགས་བསྡུས།
ཤར་མཐའི་མེ་ལྕེ་འབར་བའི་ཚ་རླབས་ཀྱིས། ། གངས་རིའི་ལས་དབང་སྔོན་པོའི་ཆུ་ལ་བསྒྱུར།། ཁྲག་དང་མིག་ཆུ་འབབ་པའི་ནམ་ཟླ་ཡིས། ། དམར་ཆུང་སེམས་ལ་རྨ་ཁའི་རི་མོ་བཟོས། །
པཎ་ཆེན་བླ་མ་མུན་པའི་བཙོན་དུ་བཅུག ། གངས་ཅན་མགོན་པོ་གངས་རིའི་མཐའ་ལ་བསྐྱེལ། ། ས་ཡ་དྲུག་གི་ས་ཁྱོན་དགྲ་བོས་འཕྲོག ། སྡུག་དང་མུན་པའི་ནམ་ཟླ་སྐྱུར་མོ་རིང༌། །
ཞི་བདེའི་རང་དབང་རང་གིས་རྩོད་པ་ལ། ། མེ་མདའི་དྲག་ཆར་ཕབ་པའི་དགྲ་བོའི་འོག ། རྣམ་ཤེས་དུར་སར་ཐིམ་པའི་ཤི་བོ་དང༌། ། མུན་པའི་བཙོན་ཁང་འགྲིམས་པའི་སྐྱོ་གར་མང༌། །
ཉི་ཟླ་སྐར་གསུམ་ས་ལ་ལྷུང་ཡང་རུང༌།། རྒྱ་མཚོ་སྔོན་པོ་མེ་ལ་འབར་ན་ཡང༌། ། དགྲ་བོས་བརྙས་བཅོས་བྱས་པའི་སྡུག་ནད་འདི།། ས་ཡ་དྲུག་གི་སེམས་ནས་བརྗེད་ཐབས་མེད། །
ཡ་ང་སྙིང་རྗེ་མེད་པའི་དྲག་སྤྱོད་འོག། ལུས་སྲོག་འབེན་དུ་བཙུགས་པའི་བོད་རིགས་ཚོ༎ ཞི་བའི་ལམ་ནས་བདེན་དོན་རྩོད་པའི་སྣེ༎ ཁྲག་རིས་འཐེན་པའི་ལག་དམར་སུ་ཡིས་བརྗེད༎
གཉིས་པ། བྲག་མགོ་རྫོང་། བྲག་མགོ་རྫོང་ནི་བོད་ཤརརྒྱུད་དང༌། ཟི་ཁྲོན་ཞིང་ཆེན་གྱི་ནུབ་ཕྱོགས་སུ་ཡོད། རྫོང་གི་ས་ཁྱོན་སྤྱི་ལེ་གྲུ་བཞི་མ་༤༦༠༡ཡོད། མི་འབོར་བསྡོམས་ཁྲི་བཞི་ ༤༠༠༠༠ཡོད། རྫོང་མི་མང་སྲིད་གཞུང་ནི་བྲག་མགོ་གྲང་རྡལ་དུ་ཆགས་ཡོད། སྦྲག་སྲིད་ཨང་རྟགས། ༦༢༦༥༠༠། ཨང་ཚབ༌། ༥༡༣༣༢༧། ས་ཁུལ་ཨང་གྲངས་༠༨༣༦། སྲིད་འཛིན་ས་ཁོངས་བགོ་སྟངས། བྲག་མགོ་རྫོང་འོག་གྲོང་རྡལ་གཅིག་དང་ཤང་༡༥ཡོད་པ་རེད། གྲོངརྡལ་ནི་(ཤིང་ཏུའུ་)བྲག་མགོ་གྲོང་རྡལ་གཅིག་པོ་ཡིན་ལ། ཤང་ཁག་བཅོ་ལྔ་ནི། སྙི་པ་ཤང༌། སྦ་གུར་ཤང༌། ནོར་ཆོས་ཤང༌། སྲིབ་མོ་ཤང༌། ཉིན་མོ་ཤང༌། གཞུ་མདའ་ཤང༌། ཏྲེ་བོ་ཤང༌། མདའ་མདོ་ཤང༌། མཚོ་འགོ་ཤང༌། དགོན་འཛུལ་ཤང༌། མཁར་གཉའ་ཤང༌། གཙང་སྟོད་ཤང༌། གཙང་སྨད་ཤང༌། ལུ་ཁོག་སྟོད་ཤང༌། ལུ་ཁོག་སྨད་ཤང༌བཅས་རེད། ༡༩༡༤ལོར་རྫོང་གསར་འཛུགས་བྱས། ༢༠༠༠ལོར་བྲག་མགོ་རྫོང་འོག་གྲོང་རྡལ་གཅིག་དང་ཤང་ཁག་༡༥ཡོད། ཐེངས་ལྔ་པའི་མི་འབོར་ཞིབ་བཤེར་སྐབས་རྫོང་ཡོངས་སུ་མི་འབོར་བསྡོམས། ༣༩༦༠༣ཡོད་པའི་ནང་ཤང་དང་གྲོང་རྡལ་ཁག་གི་མི་འབོར་གཤམ་གསལ། བྲག་མགོ་གྲོང་རྡལ་དུ་མི་གྲངས་༨༩༠༨། སྙི་པ་ཤང་མི་གྲངས་༢༡༡༣། སྦ་གུར་ཤང་༢༤༤༩། ནོར་ཆོས་ཤང༌༡༧༩༣། སྲིབ་མོ་མོ་ཤང་༢༣༨༧། ཉིན་མོ་ཤང་༢༧༠༥། གཞུ་མདའ་ཤང་༢༠༨༠། ཏྲེ་བོ་ཤང༌། ༢༢༨༧། མདའ་མདོ་ཤང༌། ༢༣༡༤། མཚོ་མགོ་ཤང་༡༧༨༧། དགོན་འཛུལ་ཤང་༡༣༥༧། མཁར་གཉའ་ཤང་༡༠༡༤། གཙང་སྟོད་ཤང་༡༧༨༠། གཙང་སྨད་ཤང་༢༤༨༩། ལུ་ཁོག་སྟོད་ཤང་༡༧༦༩། ལུ་ཁོག་སྨད་ཤང་༢༣༧༡། གསུམ་པ། ཉག་རོང་(ཤིང་ལུང་)རྫོང་ནི། བོད་དཀར་མཛེས་ཀྱི་ཤར་ངོས་དང་ཟི་ཁྲོན་ཞིང་ཆེན་གྱི་ནུབ་ངོས་སུ་ཆགས་ཡོད། རྫོང་གི་ས་ཁྱོན་བསྡོམས་སྤྱིལེ་གྲུ་བཞི་མ་༨༥༧༠ཡོད་པ་རེད། མི་འབོར་ཁྲི་བཞི་སྟེ་༤༠༠༠༠ཡོད་པ་རེད། རྫོང་མི་དམངས་སྲིད་གཞུང་ནི་རི་ནུབ་གྲོང་རྡལ་དུ་ཆག་ཡོད། སྦྲག་སྲིད་ཨང༌། ༦༢༦༨༠༠། ཨང་ཚབ། ༥༡༣༣༢༩། ས་ཁུལ་ཨང་གྲངས་༠༨༣༦། ཡིན། སྲིད་འཛིན་ས་ཁོངས་བགོ་སྟངས། ཉག་རོང་(ཤིང་ལུང་)རྫོང་འོག་གྲོང་རྡལ་གཅིག་དང་ཤང་ཁག་༡༨ཡོད། གྲོང་རྡལ་ནིརུ་ནུབ་གྲོང་རྡལ་གཅིག་རང་ཡིན་པ་དང༌། ཤང་ཁག ༡༨་ ནི། ཧྲ་སྟོད་ཤང། ལེ་ཨན་ཤང༌། ཏ་ཀེ་ཤང༌། རོ་ལུ་ཤང༌། སེར་འོད། རྒྱ་ལྷ་གཤིས། ལ་རི་མ། པོ་སྨད། ཡུ་ལ་ཤིས། འཛི་མཐོ་ཤིས། ཞི་བདེ་ཤང༌། བློ་དགུ་ཤང༌། གཞུང་ལུང་ཤིས། མ་རི་ཤང༌། མཐོང་ཤོ་ཤང༌། མཛའ་བརྩེ་ཤང༌།(ཡོའུ་ཡིས)་ཕིས་ཚ་ཤང༌། ཡེན་རྡོ་ཤང༌། རྫོང་འདི་༡༩༥༢ལོར་རྫོང་གསར་འཛུགས་བྱས། ཉག་ཆུ་གཙང་འགྲམ་གནས་ཡོད་པ་དང༌རྫོང་གསར་བཙུགས་བྱས་སྟབས་(ཤིངལུང་)མིང་ཞེས་པའི་མིང་གསར་བཏགས་པ་རེད། སྤྱིལོ་༢༠༠༠ལོར་ཉག་རོང་རྫོང་འོག་གྲོང་རྡལ་གཅིག་དང་ཤང་ཁག་༡༧ཡོད། རི་ནུབ་གྲོང་རྡལ་རང་འཇགས་ཐོག པོ་སྨད་ཤང༌། མཐོང་ཤོ་ཤང༌། མཛའ་བརྩེ་ཤང༌(ཡེའུ་ཡེས།) ཕིས་ཚ་ཤང༌། སྨ་རི། རྟ་སྐེ། ལེ་ཨན། ཡུའུ་ལ་ཤིས། རྩི་ཐོག་ཤིས། ཞི་བདེ་ཤང༌། བློ་དགུ་ཤང༌། ལ་རི་མ། རོ་ལུ། སེར་འོད། རྒྱ་ལྷ་ཤིས། ཤོང་ལུང་ཤིས། ཧྲ་སྟོད། ཐེངས་ལྔ་པའི་མི་འབོར་ཞིབ་བཤེར་གྱི་གྲངས་ཀར་གཞིགས་ན། རྫོང་ཡོངས་སུ་མི་འབོར་གྲངས་༤༠༥༠༥ཡོད་པའི་ནང་། ཤང་དང་གྲོང་རྡལ་ཁག་ཏུ་མི་འབོར་གྲངས་གཤམ་གསལ། རི་ནུབ་གྲོང་རྡལ་ལ་མི་གྲངས་༤༥༩༢། ཧྲ་སྟོད་ཤང་ལ་༡༩༡༥། ལེ་ཨན་ཤང་ལ་༡༨༤༠། རྟ་སྐེ་ཤང་༤༠༨༨། རོ་ལུ་ཤང་ལ་༡༧༦༥། སེར་འོད་ཤང་ལ་༢༧༠༨། རྒྱ་ལྷ་ཤིས་༢༥༧༩། ལ་རི་མ་ཤང་༤༠༣༩། པོ་སྨད་ཤང་༢༢༩༣། ཡུའུ་ལ་ཤིས་༡༨༣༧། རྩི་ཐོག་ཤིས་༡༤༨༧། ཞི་བདེ་ཤང༌་༡༧༧༦། ལོ་དགུ་ཤང་༡༣༢༣། ཤོང་ལུང་ཤིས་༢༨༤༣། མ་རི་ཤང་༡༢༡༧། ཐོང་ཤོ་ཤང་༢༠༢༤། མཛའ་བརྩེ་ཤང(ཡུའུ་ཡེས་ཤང༌།)༡༡༥༧། ཕིས་ཚ་ཤང་༡༠༢༢།། བསྡོམས་པས་མི་འབོར་ ༤༠༥༠༥ ཡོད་པ་རེད།
བཞི་པ། སྡེ་དགེ་རྫོང༌། སྡེ་དགེ་རྫོང་ནི་དེང་སང་གི་བོད་ལྗོངས་ཤར་རྒྱུད་དང་ཟི་ཁྲོན་ནུབ་བྱང་ཕྱོགས་སུ་ཆགས་ཡོད་པ་རེད། རྫོང་གི་ས་ཁྱོན་སྤྱི་ལེ་གྲུ་བཞི་མ་༡༡༠༢༥ཡོད་པ་དང༌། (༢༠༠༤ལོར་)མི་འབོར་བསྡོམས་ཁྲི་བདུན་ཏེ་༧༠༠༠༠། རྫོང་མི་མང་སྲིད་གཞུང་ནི་སྡེ་དགེ་དགོན་ཆེན་ཆིང་གྲོང་རྡལ་དུ་ཆགས་ཡོད། སྦྲག་སྲིད་ཨང་༦༢༧༢༥༠། ཨང་ཚབ། ༥༡༣༣༣༠།ས་ཁུལ་ཨང་གྲངས་༠༨༣༦། ས་ཁུལ་ཁག་བགོས་བྱེད་སྟངས། སྡེ་དགེ་རྫོང་འོག་གྲོང་རྡལ་གཅིག་དང་ཤང་ཁག་༢༥ཡོད། གྲོང་རྡལ་ནི་དགོན་ཆེན་གྲོང་རྡལ་ཡིན་ལ། ཤང་ཁག་ཉེར་ལྔ་ནི། རྟ་དམར་ཤང༌། ཕུ་མ། གཡེར་པ། དཔའ་དཔང༌།སྒང་ཡག དཔེ་ཡག དབང་པོ་སྟིང༌། མཁེ་ལོ་སྡོང༌། མཁའ་སོང་མདོ། སྔོ་ནག གྲུབ་ཆེན། སྔོ་ཀྲི། མ་ནི་དཀར་མགོ་ ཡིད་ལུང༌། མཚོ་ལྔ། གྲོང་བཀྲ་ཁེ། རབ་དགུ་སྟོད། དབོ་སྒང༌། བསྔོ་ཐོག ཉ་མགོན། ལ་ཐོག སྔ་ཤུལ། རྟ་མགོ་ ཡ་སྟིང༌། སོག་པ་བཅས་ཡིན། རྫོང་ཁག་འདི་སྤྱི་ལོ་༡༩༡༤ལོར་གསར་འཛུགས་བྱས། ཐེངས་ལྔ་པའི་མི་འབོར་ཞིབ་བཤེར་གྱི་གྲངས་འབོར་ལྟར་ན། རྫོང་ཡོངས་ལ་མི་གྲངས་བསྡོམས་༦༣༩༨༩ཡོད་པ་རེད། དགོན་ཆེན་གྲོང་རྡལ་ལ༌༧༣༡༨། རྟ་དམར་ཤང༌༡༧༨༤། ཕུ་མ༡༨༨༢། ཡོ་པ༡༦༧༧། དཔའ་དཔང༌༢༢༩༧། མགོན་ཡག༣༤༩༢ དཔེ་ཡག༡༩༨༢ དབང་པོ་སྟིང༌༡༩༩༢། མཁེ་ལོ་སྡོང༌༣༣༥༧། མཁའ་སོང་མདོ༡༠༤༡། སྔོ་ནག༡༢༥༠ གྲུབ་ཆེན༤༥༠༥། སྔོ་ཀྲི༢༨༠༩། མ་ནེ་དཀར་མགོ༢༥༤༤་ གཡུ་ལུང༌༡༧༨༥། མཚོ་ལྔ༡༥༩༦། གྲོང་བཀྲ་ཁེ༣༨༩༨། རབ་དགུ་སྟོད༡༧༥༧། དབོ་སྒང༡༦༢༡༌། བསྔོ་ཐོག༢༧༦༠ ཉན་མགོ་༢༧༣༨ ལ་ཐོག༢༧༡༢ སྔ་ཤུལ༢༠༦༩། རྟ་མགོ་༡༧༤༡ ཡ་སྟིང༢༡༢༨། སོག་པ༡༢༥༤། བསྡོམ་པས ༦༣༩༨༩ ཡོད་པ་རེད། རྫོང་འདིའི་ནང་ཏྲེ་བོའི་ཁོངས་ཡིན་པའི་ཤང་ཁག་གཉིས་ཡོད། ལྔ་པ། རྟའུ་རྫོང་ནི། བོད་དཀར་མཛེས་ཁུལ་གྱི་ཤར་རྒྱུད་དང་མི་ཉག་ཁུལ་གྱི་ལྷོ་རྒྱུད་ཟི་ཁྲོན་ནུབ་ཕྱོགས་ཁུལ་དུ་ཆགས་ཡོད་པ་རེད། རྫོང་གི་ས་ཁྱོན་སྤྱི་ལེ་གྲུ་བཞི་མ་སྟོང་༧༠༥༣ཡོད། མི་འབོར་ཁྲི་ལྔ་སྟེ། ༥༠༠༠༠། (༢༠༠༤ལོར། ) རྫོང་མི་དམངས་སྲིད་གཞུང་ནི་རྟ་འུ་(ཤེན་ཧྲུའུ་)གྲོང་རྡལ་དུ་ཆགས་ཡོད་པ་རེད། སྦྲག་སྲིད་ཨང༌། ༦༢༦༤༠༠། ཨང་ཚབ། ༥༡༣༣༢། ས་ཁུལ་ཨང༌། ༠༨༣༦། རྟའུ་རྫོང་ཁོངས་སུ་གྲོང་རྡལ་གཉིས་དང་ཤང་ཁག་༢༠ཡོད། གྲོང་རྡལ་གཉིས་ནི་རྟ་འུ་(ཤེན་ཧྲུའུ)་གྲོང་རྡལ་དང༌། དཔའ་སྨེ་གྲོང་རྡལ་གཉིས་ཡིན་ལ། ཤང་ཁག་ཉི་ཤུ་ནི་དགེ་གཤིས་ཤང༌། དམར་རྩེ། ཁང་སེར། དགེ་མཁའ། ཡ་གྲོ། གྲོང་ཉི། ཧོང་སྡིང༌། བཀྲ་ཐོག བཤའ་ཐོག ཝ་རེ། མུ་རུ། རྒྱ་སེར་ཁང༌། དཀྱ་རྫོང༌། འཆི་མེད། དབྱེ་ངན། དབེ་མཐའ། ལུང་བསྟན། ཤེད་སྡེ། སེར་ཁ། ཧྲ་གྲོང༌བཅས་ཡིན། རྫོང་འདི་༡༩༡༢ལོར་གསར་དུ་བཙུགས། ཐེངས་ལྔ་པའི་མི་འབོར་ཞིབ་བཤེར་ལྟར་ན། རྫོང་ཡོངས་སུ་མི་འབོར་༤༤༨༤༨ཡོད་པའི་ནང་ཤང་དང་གྲོང་རྡལ་ཁག་ཏུ་མི་གྲངས་གཤམ་གསལ། ཤེན་ཧྲུའུ་གྲོང་རྡལ༧༩༨༦། དཔའ་སྨད་གྲོང་རྡལ༤༥༦༦། དགེ་བཤེས་ཤང༌༢༦༧༦། མ་ཟུར༣༤༩༦། ཁང་སར༢༤༡༠། དགེ་མཁའ༢༡༡༤། ཡ་གྲོ༡༦༡༥། གྲོང་ཉི༡༠༣༢། ཧོང་སྡིང༌༨༡༥། བཀྲ་ཐོག༡༡༧༨ བཤའ་ཐོག༩༨༡ ཝ་རེ༡༤༧༨། མུ་རུ༡༡༠༩། རྒྱ་སེར་ཁང༡༧༤༡༌། དཀྱ་རྫོང༧༠༧། འཆི་མེད༡༤༨༣། དབྱེ་ངན༡༦༤༦། དབེ་མཐའ༡༢༤༩། ལུང་བསྟན༡༥༩༠།བཤེར་སྡེ་ཤང་༢༡༦༧ ། སེར་ཁ་༡༩༦༩། ཧྲ་གྲོང་༨༤༠བཅས་ཡོད། ཁྱོན་བསྡོམས་ ༤༤༨༤༨ བཅས་ཡོད་པ་རེད། དེས་ན་འདིར་ཏྲེ་བོ་ཁམས་པའི་ཞི་བའི་འོས་ལངས་ཀྱི་ས་ཚིགས་དང་ཐ་སྙད་ཀྱི་གཞི་འཛིན་ས་གཙོ་བོ་ནི་དེང་སང་བེད་སྤྱོད་གཏོང་བཞིན་པའི་མིང་དང༌། ས་ཚུགས་ཀྱི་ཐོག་ནས་ཞུ་ན་ཉན་མཁན་ལ་གོ་བདེ་བ་དང་འབྲི་མཁན་ལ་དབྱེ་ཞིབ་བདེ་བས། དེང་ལུགས་རྩ་འཛིན་བྱས་ནས་འབྲི་རྒྱུ་ཡིན། རྫོང་སོ་སོའི་མིང་དང་ས་ཁྱོན་དང༌། མི་འབོར་སོགས རྫོང་ཁག་ལྔའི་ནང་ཡོད་ཚད་ལོ་རྒྱུས་ཐོག་གི་ཏྲེ་བོའི་ས་ཁུལ་ཡིན་པས་ངེས་པ་མེད་ལ། རྫོང་ཁག་ལྔ་པོ་འདིའི་ནང་མེད་ན་ཏྲེ་བོའི་མི་ཁོངས་མིན་པའི་ངེས་པའང་དེ་བས་མེད། མི་ཐོགས་མི་ཡིས་བརྗེས་པའི་མཇུག་སྣེ་ནས༎ ཤིང་ཐོགས་ལོ་མས་བརྗེས་པའི་དུས་འགྱུར་སྣེ༎ ཕ་ཐོགས་བུ་ཡིས་འཛིན་པའི་ཏྲེ་བོ་འདི༎ སྐྱིད་སྡུག་འཕོ་འགྱུར་གཡོ་བའི་ལོ་རྒྱུས་རིང༌༎
(༢)ཏྲེ་བོའི་ཁུལ་དུ་ཞི་བའི་འོས་ལངས་ཀྱི་སྤྱི་བསྡོམས།
ཨང་གཉིས་པ། དཀར་མཛེས་བོད་རིགས་རང་སྐྱོང་ཁུལ་མི་དམངས་སྲིད་གཞུང་གི་ཟིང་ཆ་བསླངས་པའི་དགོན་པ་དང་གྲྭ་བཙུན་ལ་ཐག་གཅོད་ནན་པོ་བྱ་རྒྱུའི་སྐོར་གྱི་གཏན་འབེབས༽དེ་ཁུལ་མི་དམངས་སྲིད་གཞུང་གི་རྒྱུན་ལས་ཡུ་ལྷན་གྱི་གྲོས་ཚོགས་ཐེངས་གསུམ་པའི་ཐོག་གྲོས་འཆམས་བྱུང་ནས་ད་ལྟ་ཁྱབ་བསྒྲགས་བྱས་པ་ཡིན། ཁྱབ་བསྒྲགས་བྱས་པའི་ཉིན་ནས་བཟུང་ལག་ལེན་བསྟར་དགོས། ཁུལ་དཔོན། ལི་ཁྲང་ཕིང་ནས། ༢༠༠༨ལོའི་ཟླ་༦ཚེས་༢༨ཉིན། སྤྱི་ ཚོགས་བརྟན་བརླིང་དང་སྤྱི་ཚོགས་རིང་ལུགས་ཀྱི་ཁྲིམས་སྲོལ། མི་དམངས་མང་ཚོགས་ ཀྱི་རྩ་བའི་ཁེ་ཕན་བཅས་ལ་སྲུང་སྐྱོང་བྱེད་ཆེད། སེམས་ཐག་གཙང་བཅད་ཀྱིས་དགོན་པའི་གྲྭ་བཙུན་གྱིས་ལོག་སྤྱོད་ཀྱི་ཁ་གཡང་འབོད་པ་དང་ལོག་སྤྱོད་ཀྱི་བསྒྲགས་ ཡིག་འགྲེམ་སྤེལ། “གངས་སེང་དར་ཆ་”སྒྲེང་ བ་དང་འགྲེལ་བ། ཁྲིམས་འགལ་རྔམ་སྟོན་ཁྲོམ་སྐོར་སོགས་མི་རིགས་ཁ་བྲལ་ལ་ངན་སྐུལ་བྱེད་པའི་ཁྲིམས་འགལ་གྱི་བྱེད་སྒོའི་ནང་ཞུགས་མཁན་ལ་ཐག་གཅོད་བྱ་རྒྱུའི་གཏན་འབེབས་བྱས་པ་གཤམ་གསལ།
དང་པོ། ཟིང་ཆ་བསླངས་མཁན་གྱི་གྲྭ་བཙུན་ལ་ཐག་གཅོད་ནན་པོ་བྱ་རྒྱུའི་སྐོར། （གཅིག）ཉེས་པ་ཆུང་ཙམ་དང་ནོར་འཁྲུལ་ངོས་ལེན་གྱི་རྣམ་འགྱུར་ཡག་ཙམ་ཡིན་པ། ཁས་ལེན་ཞུ་ཡིག་ བཞག་མཁན་བཅས་ཀྱི་གྲྭ་བཙུན་ཡིན་ན། དེ་ཁྱིམ་བདག་གིས་འགན་ལེན་བྱས་པར་མ་ཟད་ཁྱིམ་ནང་ཁྲིད་ནས་དོ་དམ་དང་སློབ་གསོ་ནན་པོ་བྱེད་བཅུག་པ། （གཉིས）ཉེས་པ་ཅུང་ཚབས་ཆེན་ཡིན་ཞིང་ནོར་འཁྲུལ་ངོས་ལེན་གྱི་རྣམ་འགྱུར་ཡག་པའི་གྲྭ་བཙུན་ ཡིན་ན། དེ་ལ་སློབ་གསོ་ནན་པོ་བྱས་ནས། ལྷག་བསམ་རྣམ་དག་གི་འགྱོད་བཤགས་བྱེད་པ་ དང་རང་འགུལ་གྱིས་གནད་དོན་བཤད་པ། ཁས་ལེན་ཞུ་ཡིག་བཞག་པ་བཅས་མ་བྱས་སྔོན་ལ་གཅིག་བསྡུས་ཀྱི་དོ་དམ་དང་ཚོད་འཛིན། སློབ་གསོ་བཅས་བྱ་རྒྱུ་ཡིན།
（གསུམ།）ཉེས་པ་ཚབས་ཆེན་ཡིན་ཞིང་། རྣམ་འགྱུར་ངན་རེངས་ཡིན་པའི་གྲྭ་བཙུན་ལ་བསླབ་བྱ་གཏོང་བའི་ཁ་བརྡ་ནན་པོ་བྱེད་པ་དང་། ཐ་ཚིག་སྒྲོག་པ། ཆོས་ལུགས་ལས་སྒྲུབ་ཀྱི་ཐོབ་ཐང་ མེད་པ་བཟོས་ནས་དགོན་པའི་ཕྱིར་འབུད་པ། གཅིག་བསྡུས་ཀྱིས་དོ་དམ་དང་ཚོད་ འཛིན། སློབ་གསོ་བཅས་བྱ་རྒྱ་ཡིན། （བཞི）ཁ་བྲལ་དང་ཟིང་ཆ་སློང་བའི་སྤྱོད་ངན་ལ་ངན་སྐུལ་བྱེད་མཁན་གྱི་ལྐོག་ཇུས་འགོད་པ་ དང་། སྒྲིག་འཛུགས། སྣེ་ཁྲིད་ནས་ཟིང་ཆ་སློང་མཁན་བཅས་ཀྱི་གྲྭ་བཙུན་ལ་བཅའ་ཁྲིམས་ལྟར་ཉེས་ཆད་དྲག་པོ་བཅད་པ་ཕུད། ཆོས་ལུགས་ལས་སྒྲུབ་པའི་ཐོབ་ཐང་མེད་པ་བཟོས་པ་དང་། དགོན་པའི་ཕྱིར་བུད་ནས་ཕྱིན་ཆད་ཆོས་ལུགས་ལས་སྒྲུབ་པའི་ཐོབ་ཐང་སྤྱད་ནས་ཆོས་ཕྱོགས་ཀྱི་བྱེད་སྒོ་གང་ཡང་སྒྲུབ་མི་ཆོགཆོས་ལུགས་ལས་སྒྲུབ་པའི་ཐོབ་ཐང་མེད་པ་བཟོས་པ་དང་དགོན་པའི་ཕྱིར་བུད་པའི་གྲྭ་བཙུན་དེ་དགོན་པ་གང་ཞིག་གིས་ཀྱང་བསྡུ་མི་ཆོག དེ་བསྡུས་ན་དགོན་པ་དེའི་དོ་དམ་ཨུ་ལྷན་གྱི་འགན་ཁུར་པ་དེ་ཁ་བྲལ་དང་ཟིང་ཆ་སློང་མཁན་ལ་རྒྱབ་སྐྱོར་དང་སྲུང་འགེབས་བྱེད་མཁན་དུ་བརྩིས་ ནས་ཐག་གཅོད་ནན་པོ་བྱ་རྒྱུ་ཡིན། གཉིས་པ། ཟིང་ཆ་བསླངས་པའི་དགོན་པར་ཐག་གཅོད་ནན་པོ་བྱ་རྒྱུའི་སྐོར། （ལྔ།）ཟིང་ ཆ་བསླངས་པའི་སྤྱོད་ངན་ནང་ཞུགས་མཁན་གྲྭ་བཙུན་གྱི་མི་གྲངས་བརྒྱ་ཆ་༡༠དང་༣༠ཡི་ཐོག་སླེབས་པའི་དགོན་པ་དེར་བཀག་སྡོམ་ཚོད་འཛིན་བྱེད་པས་མ་ཟད་སྔོན་བཤེར་བྱེད་པ་དང་། བཅའ་ཁྲིམས་ལྟར་དོགས་ཡོད་ཉེས་ཅན་འཛིན་བཟུང་དང་སྐུང་བའི་བཀག་རྒྱའི་དངོས་རྫས་རྩིས་ལེན། ཆོས་ཕྱོགས་ཀྱི་བྱེད་སྒོ་ཚང་མ་མཚམས་འཇོག་པ། གྲྭ་བཙུན་དགོན་པའི་ཕྱིར་འགྲོ་བར་གཏན་འགོག ཆེད་ལས་ཀྱི་དག་ཐེར་ལེགས་སྒྲིག་གི་ལས་ཀ་བཅས་བྱ་རྒྱུ་ཡིན།
（དྲུག）དགོན་པའི་དོ་དམ་ཨུ་ལྷན་གྱི་གྲུབ་མི་ཐད་ཀར་ཟིང་ཆ་བསླངས་པའི་དོན་རྐྱེན་ནང་ཞུགས་མཁན་དེ་དུས་ཐོག་ཏུ་ལེགས་སྒྲིག་བྱ་རྒྱུ་ཡིན། གནད་དོན་མངོན་གསལ་དོད་པོ་ཡིན་པ་དང་ཡང་ན་གནས་སྐབས་འོས་མི་མེད་པའི་དགོན་པ་ལ་ཡུལ་དེ་གའི་སྲིད་གཞུང་གིས་ཐད་ཀར་མི་སྣ་མངགས་ནས་དོ་དམ་བྱེད་བཅུག་པ། དག་ཐེར་ལེགས་སྒྲིག་བྱེད་པའི་དུས་རིམ་ནང་དགོན་པའི་ནོར་དོན་བསྡམས་བཅད་བྱེད་པ་དང་བདག་གཉེར་གྱི་བྱེད་སྒོ་ཚང་མ་བྱེད་ མཚམས་འཇོག་བཅུག་པ་ཡིན། （བདུན།）དག་ཐེར་ལེགས་སྒྲིག་བྱེད་པའི་དུས་རིམ་ནང་ལས་སྒྲུབ་ཚོ་ཆུང་གི་ལས་ཀ་ལ་གཞོགས་འདེགས་མི་བྱེད་པ་དང་། ཐོ་འགོད་དང་པར་མི་རྒྱག་པ། རང་དགར་གྱིས་དགོན་པ་ཕྱིར་འགྲོ་བ། སློབ་གསོ་ཡང་ཡང་བཏང་རུང་ཡོ་བསྲང་མི་བྱེད་པ་བཅས་ཀྱི་གྲྭ་བཙུན་དེ་ཚོ་དགོན་པའི་ཕྱིར་མཐའ་གཅིག་ཏུ་གཙང་འབུད་བྱེད་པ་དང་ཆོས་ལུགས་ལས་སྒྲུབ་མི་སྣའི་ཐོབ་ཐང་མེད་པ་བཟོས་ནས་ཕ་ཡུལ་དུ་མངག་པ་དང་དེའི་ གྲྭ་ཤག་བཤིགས་པ། ཆོས་ལུགས་ལས་དོན་སྡེ་ཁག་ཏུ་བཅའ་ཁྲིམས་ལྟར་ཐོ་འགོད་བྱས་མེད་པ་དང་། ཕྱི་ནས་ཡོང་བའི་ཐོབ་ཐང་གསལ་པོ་མིན་པའི་མི་སྣ། དུས་ཡུན་རིང་པོར་དགོན་པའི་ཕྱིར་འགྲོ་མཁན་གྱི་གྲྭ་བཙུན་བཅས་དེ་མཐའ་གཅིག་ཏུ་དགོན་པའི་ཕྱིར་གཙང་འབུད་བྱེད་པ་དང་གྲྭ་ཤག་བཤིག་པ། དགོན་པར་ཚུར་ལོག་པའི་གྲྭ་བཙུན་གྱིས་ཕྱིར་འགྲོ་དུས་ཀྱི་གནས་ཚུལ་གསལ་པོ་བཤད་མི་ཐུབ་པ་དང་། མེས་རྒྱལ་གཅིག་འགྱུར་ལ་སྲུང་སྐྱོང་དང་མི་རིགས་ཁ་བྲལ་གཏོང་བར་ངོ་རྒོལ་བྱ་རྒྱུའི་ཆབ་སྲིད་ཀྱི་ལངས་ཕྱོགས་གསལ་པོ་སྟོན་མི་ཐུབ་མཁན་དེ་མཐའ་གཅིག་ཏུ་དགོན་པའི་ཕྱིར་གཙང་འབུད་བྱེད་ པ་དང་དེའི་གྲྭ་ཤག་བཤིག་པ། （བརྒྱད།）ཟིང་ཆ་བསླངས་པའི་དགོན་པའི་གྲྭ་བཙུན་ལ་ཡང་བསྐྱར་ཐོ་འགོད་བྱེད་པ་དང་། གྲྭ་ཤག་ལ་ གཅིག་འགྱུར་གྱི་སྒོ་གྲངས་འབྲི་བ། ཟིང་ཆ་སློང་བའི་སྤྱོད་ངན་ནང་ཞུགས་པའི་མི་ གྲངས་དང་དགོན་པ་ནས་ཕྱིར་གཙང་འབུད་བྱས་པའི་མི་གྲངས་ལྟར་དགོན་པ་དེའི་གྲྭ་ བཙུན་གྱི་གཏན་འཁེལ་མི་གྲངས་ཉུང་འཕྲི་གཏོང་དགོས། སེམས་ཐག་གཙང་བཅད་ཀྱིས་ཁ་ བྲལ་གྱི་གཏམ་བཤད་པ་དང་། ལྐོག་ཏུ་ཟིང་ཆ་སློང་བར་རོགས་སྐྱོར་བྱེད་པ་དང་ཞུགས་ པ། སློབ་གསོ་དང་དོ་དམ་ལ་བརྩི་སྲུང་གཏན་ནས་མི་བྱེད་པ་བཅས་ཀྱི་གྲྭ་བཙུན་དགོན་པ་ནས་གཙང་འབུད་བྱེད་དགོས།
མི་བསད་ཁྲག་སྦྱོར་བྱེད་སའི་གཤས་ར་ནང༌༎ སྡུག་དང་མུན་པའི་ན་བུན་འཁྲིགས་པའི་གསེབ༎ ལོ་དང་ཟླ་བའི་ཚེས་མགོ་གསར་ན་ཡང༌༎ རྟགས་དང་རྟེན་འབྲེལ་དགའ་བསུ་སུ་ཡིས་བྱེད༎
ཏྲེ་བོ་ཁུལ་གྱི་ས་བྱི་ཞི་བའི་འོས་ལངས་བྱུང་རིམ་ཞིབ་བཤད། (༢༠༠༨.༣.༡༠--༢༠༠༩.༦. ༡༡ )
ཉིན་གྲངས་ཉི་ཤུའི་དུས་ཀྱི་ཁུག་པའི་ནང༌༎ ཞི་རྒོལ་ཉེར་བདུན་འཕྱུར་བའི་རྦ་རླབས་འཁྲུགས༎
ཕྱི་ལོ་ ༢༠༠༨ ཟླ་ ༣ ཚེས་ ༡༠ ནས་ ༣༡ བར་ཉིན་ཉི་ཤུའི་རིང་ཞི་རྒོལ་ཐེངས་ ༢༧ བྱས་པ།
ཕྱི་ལོ་ ༢༠༠༨ ཟླ་ ༣ ཚེས་ ༡༠ ཉིན་དཀར་མཛེས་རྫོང་ཐོག་ཏུ་བོད་རང་བཙན་གཙང་མ་ཡིན། ྋགོང་ས་མཆོག་རང་ཡུལ་གངས་ཅན་ཞིང་དུ་བཞུགས་གདན་འཇགས་དགོས་སོགས་ནང་དོན་འཁོད་པའི་ཡིག་ཆ་གང་སར་སྦྱར་པ་བརྟེན། ཕྱི་ཉིན་དཀར་མཛེས་དགོན་དུ་རྒྱ་དམག་མང་པོ་ཞིག་སླེབས་ཏེ་དགོན་པ་མཐར་བསྐོར་བ་དང༌། མི་དམངས་འདུ་བསྐོང་གིས་གལ་ཏེ་རྒྱ་གཞུང་ལ་ངོ་རྒོལ་གྱི་སྐད་འབོད་རྒྱག་པ་སོགས་ཀྱི་གནས་ཚུལ་བྱུང་ན་དམར་གསོད་གཏང་རྒྱུ་ཡིན་ལུགས་སོགས་ཀྱི་སྡིག་ར་སྐུལ་འདུག་ཀྱང༌། གོང་གསལ་གནས་དོན་དེའི་རྐྱེན་གྱིས་འཛིན་བཟུང་བྱས་པ་སོགས་ཀྱི་གནས་ཚུལ་གསལ་པོ་མ་བྱུང༌། ཕྱི་ལོ་ ༢༠༠༨ ཟླ་ ༣ ཚེས་ ༡༠ ཡས་མས་ཤིག་ནས་སྟོང་འཁོར་དགོན་གྱི་ཕར་རོལ་ཞིང་ཁ་ནང་དང༌། སློབ་གྲྭ། འབྲུ་རིགས་ཁང༌། སྦྲགས་ཁང་བཅས་སུ་རྒྱ་དམག་གྲྭ་འབོར་ལས་ལྡབ་འགྱུར་གྱིས་མང་བ་སླེབས་ཏེ་ཞིང་ཁ་ནང་དམག་རྩལ་སྦྱོང་བ་དང༌། མི་དམངས་ལ་འཇིགས་སྐུལ་ཆེད་གནམ་ལ་མེ་མདའ་གྲངས་མེད་འཕེན་པ་སོགས་གཡུལ་འགྱེད་པ་ལྟ་བུའི་གྲ་སྒྲིག་གིས་དགོན་པ་དང་ཡུལ་མི་རྣམས་སྡོད་བཟོད་མི་བདེ་བ་བཟོས་པ་མ་ཚད། དུད་ཚང་རེར་ནས་ཤིང་ཁྲལ་རྒྱ་མ་ ༡༠༠ རེ་འབུལ་དགོས་པའི་བཙན་བཀའ་བཏང་ཡང་དུད་ཚང་རེ་གཉིས་ལས་སྤྲད་མཁན་མ་བྱུང་བ་དང༌། སྤྲད་མཁན་ཁ་ཤས་ནས་ཀྱང་རྣམ་འགྱུར་ཡག་མིན་ལ་བསྙད་དེ་ཉེས་པ་ལྕི་མོ་བཏང་བ་སོགས་ཀྱི་གནས་ཚུལ་བྱུང་འདུག །
ཕྱི་ལོ་ ༢༠༠༨ ཟླ་ ༣ ཚེས་ ༡༤ ཉིན་སྟོང་འཁོར་དགོན་གྱི་དགེ་བསྐོས་ཚེ་དབང་རིག་འཛིན་ལགས་ནས། ཕྱི་ཟླ་ ༣།༡༤ ཉིན་བོད་ཀྱི་རྒྱལ་ས་ལྷ་སར་སོགས་ལ་རྒྱ་དམར་གྱིས་དམར་གསོད་བཏང་བ་དང༌། རྨས་སྐྱོན་ཕོག་པ། བཙོན་དུ་བཅུག་པ་སོགས་རྒྱལ་གཅེས་དཔའ་བོ་དཔའ་མོ་རྣམ་པའི་ཆེད་དུ་སྟོང་འཁོར་དགོན་གྱི་ཆོས་རྭ་ནང་འདུས་ཚོགས་སུ་ཐུགས་སྨོན་སྐྱབས་འཇུག་དང༌། ༧གོང་ས་སྐྱབས༧མགོན་ཆེན་པོར་སྐུ་ཚེ་ཞབས་པད་བརྟན་པ་སོགས་ཀྱི་ཆེད་དུ་ཞལ་རིམ་གསོག་སྒྲུབ་གནང་དགོས་ལུགས་སོགས་གསུང་པ་བཞིན་བོད་བསྟན་པ་ཆབ་སྲིད་དང༌། མི་རིགས་ལ་རྒྱ་བཅས་ཀྱི་ཆེད། ྋགོང་ས་མཆོག་གི་ཞབས་བརྟན་སོགས་ཞབས་རིམ་ཁག་རྣམས་གནད་སྨིན་འབད་སྒྲུབ་ཞུས་པའི་གནས་ཚུལ་བྱུང༌།
ཕྱི་ལོ་ ༢༠༠༨ ཟླ་ ༣ ཚེས་ ༡༧ ཉིན་ཏྲེ་ཧོར་དར་རྒྱས་དགོན་པར་བོད་ཀྱི་རྒྱལ་དར་སྒྲེང་འཛུགས་བྱས་པའི་གནས་ཚུལ་བྱུང་འདུག།
ཕྱི་ལོ་ ༢༠༠༨ ཟླ་ ༣ ཚེས་ ༡༧ ཉིན་དཀར་མཛེས་རྩག་ལེགས་གྲོང་ནས་ཡིན་པ་བཀྲིས་རྣམ་རྒྱལ་ཟེར་བ་གསེར་རྟའི་ཞི་རྒོལ་ཆེན་མོ་ནང་དུ་མཉམ་ཞུགས་བྱས་ཏེ་རྫོང་གི་ཉེན་རྟོག་ལས་ཁུངས་ཀྱི་སྒོ་འགྲམ་དུ་འབོད་ཚིག་འདྲ་མིན་སྒྲོག་བཞིན་དུས་ཡུན་ཙམ་གྱི་རིང་ཞི་རྒོལ་བྱས་སྐབས། དྲག་ཆས་ཉེན་རྟོག་པ་དང་དམག་མི་འབོར་ཆེན་སླེབས་ཏེ་རྫོང་སྲིད་གཞུང་ལས་ཁུངས་མདུན་ནས་ཐག་པ་ཞིག་འཐེན་ཏེ་འདིའི་ནང་སླེབས་ན་དམར་གསོད་གཏང་རྒྱུ་ཡིན་ཅེས་སོགས་བཤད་པ་དང༌། སྐབས་དེར་རྒྱ་དམར་ནས་བརྙན་འཕྲིན་པར་ལེན་བྱས་ནས་ས་གནས་དེར་འཛིན་བཟུང་བྱས་པ་སོགས་ཀྱི་གནས་ཚུལ་མ་བྱུང་ཡང་རྗེས་སུ་རིམ་པའི་པར་ལེན་བྱས་པའི་ཁོངས་ནས་འཛིན་བཟུང་བྱས་ཏེ་དུས་བཀག་བཙོན་འཇུག་གི་ཁྲིམས་ཐག་བཅད་པ་དང༌། དེ་མིན་བྲོས་བྱོལ་དུ་ཕྱིན་པ་རྣམས་འཇུ་བཟུང་བཀའ་རྒྱ་བཏང་བ་སོགས་ཀྱི་གནས་ཚུལ་བྱུང་བ་ནས་ཕྱི་ཟླ་ ༥ ཚེས་ ༧ ཉིན་འགྲེམས་སྤེལ་བྱས་པའི། བྱབྱ དཀར་མཛེས་ཁུལ་སྤྱི་བདེ་ཅུས་ཀྱིས་༼༢༠༠༨༽ལོའི་འཇུ་བཟུང་བཀའ་རྒྱ་ཨང་ ༠༡ ཟེར་བ་ནང་གསལ་བཞིན། ༼སྐལ་བཟང༌། སྐྱེས་པ། ལོ་ ༣༡ ཡིན། བོད་རིགས། སི་ཁྲོན་ཞིང་ཆེན་དཀར་མཛེས་རྫོང་གི་མི་ཡིན། གསེར་རྟ་ལ་མར་ཚོང་རྒྱག་གི་ཡོད་པ་རེད། གཟུགས་པྱད་ཀྱི་ཁྱད་ཆོས་ནི་གཟུགས་རིང་ཐུང་ ༡༧༠cm ཡས་མས་ཡིན། རྣ་ལྕོག་ཆེན་པོ། སྣ་གདོང་མཐོན་པོ། ཁ་ཆེན་པོ། མིག་ཆུང་ཆུང༌། ལུས་ཤ་འབྲིང་པོ་ཡིན།༽ ཅེས་སོགས་ཀྱི་ནང་དོན་འཁོད་བའི་འཇུ་བཟུང་བཀའ་རྒྱ་གང་སར་བཀྲམ་ནས་གལ་ཏེ་ཉེན་རྟོག་པར་རྩིས་སྤྲོད་བྱེད་མཁན་བྱུང་ཚེ་རྒྱ་སྒོར་ཁྲི་ཚོ་མང་པོའི་བྱ་དགའ་སྤྲོད་རྒྱུ་ཡིན་ཞེས་སོགས་བཤད་ཡོད་འདུག། མ་ཚད་དེ་སྔ་ཕྱི་ལོ་ ༢༠༠༡ ལོར་དཀར་མཛེས་ཁུལ་དུ་གྲོང་ཚོ་སོ་སོ་ནས་གོ་སྒྲིག་འོག་དགོན་སྡེ་ཁག་མང་པོའི་དགེ་འདུན་པ་གདན་དྲངས་ནས་སེར་སྐྱ་མི་མང་འབོར་ཆེན་མཉམ་འཛོམས་ཀྱིས་ྋགོང་ས་མཆོག་ལ་བརྟན་བཞུགས་ཕུལ་བའི་ལས་འགུལ་སྤེལ་སྐབས་ཁོང་གིས་ཀྱང་གཙོ་གྲས་བྱས་ཏེ་བརྟན་བཞུགས་ཕུལ་བ་དང༌། དེ་རྗེས་ཕྱི་ལོ་ ༢༠༠༦ ལོ་ནས་ ༢༠༠༨ བར་རྒྱ་གཞུང་ནས་བཀག་སྡོམ་བྱས་པའི་ཨ་རིའི་རླུང་འཕྲིན་ཁང་གི་བདུན་རེའི་གཟུགས་མཐོང་བརྙན་འཕྲིན་སོགས་གསར་ལམ་ཁག་དུད་ཚང་ ༦༠ ལྷག་གི་བརྙན་འཕྲིན་ནང་འཆར་ཐུབ་པ་བཟོས་པ་སོགས་བོད་མི་རིགས་ལ་ཞལ་འདེབས་རབ་རིམ་ཞུས་ཡོད་འདུག། ཁོང་ནི་དཀར་མཛེས་ལྷོ་པ་ཤང༌། ཕུག་ཡུལ་ནང་རྩག་ལེགས་གྲོང་ཚོ་ནས་ཕ་ཕུན་ཚོགས་བདེ་ལེགས་དང༌། མ་ཡེ་ཤེས་མཁའ་འགྲོ་གཉིས་སུ་ཕྱི་ལོ་ ༡༩༧༩ ལོར་སྐྱེས་ཤིང་ད་སྐབས་རང་ལོ་ ༣༠ ཡིན་འདུག།
ཕྱི་ལོ་ ༢༠༠༨ ཟླ་ ༣ ཚེས་ ༡༨ ཉིན་གྱི་ཞོགས་པ་དར་རྒྱས་དགོན་གྱི་དགེ་འདུན་པས་སྣེ་ཁྲིད་དེ་ཁྱོན་སེར་སྐྱ་མི་མང་ ༢༠༠། ལྷག་གིས་ཞི་རྒོལ་གྱི་འབོད་ཚིག་འདྲ་མིན་སྒྲོག་བཞིན་གོམ་བགྲོད་ཀྱིས་དཀར་མཛེས་རྫོང་ཐོག་ལ་ཁ་བཏད་དེ། ལམ་ཐག་ལེ་དབར་ ༡༥ ཙམ་གྱི་སར་བྲག་ཁ་ཆུ་མདའ་ཟེར་བའི་ས་གནས་སུ་འབྱོར་སྐབས། རྒྱ་དམག་མང་པོས་ལམ་དུ་དཀར་ཐིག་ཞིག་འཐེན་ཏེ་འདིའི་མན་ལ་འགྲོ་ན་མེ་མདའ་རྒྱག་སྟེ་དམར་གསོད་གཏང་རྒྱུ་ཡིན་ཞེས་བཤད་འདུག་པ་དང༌། སྐབས་དེར་སྐུ་ཞབས་ཉ་རྒྱས་རིན་པོ་ཆེ་ནས་སེར་སྐྱ་མང་པོ་འཆི་ཉེན་ལ་དགོངས་ཏེ་རེ་ཞིག་འགྲོ་མི་ཉན་པའི་བསླབ་བྱ་ཡང་ཡང་གནང་བ་བརྟེན་ཐིག་གི་ནང་དུ་ཕྱིན་མི་འདུག་རུང༌། ས་གནས་དེར་དུས་ཡུན་ཙམ་གྱི་རིང་ བྱབྱ རྒྱལ་བ་བསྟན་འཛིན་རྒྱ་མཚོ་སྐུ་ཚེ་ཁྲི་ལོར་བརྟན་པ་ཤོག། རང་ཡུལ་གངས་ཅན་ཞིང་ལ་མྱུར་དུ་བཞུགས་གདན་འཇགས་དགོས། བོད་ཀྱི་བདག་པོ་བོད་མི་ཡིན། བོད་ལ་འགྲོ་བ་མིའི་ཐོབ་ཐང་དང་ཆོས་དད་རང་དབང་དགོས། རྒྱ་དམར་བོད་ནས་ཕར་རྒྱུགས། ཟེར་བ་སོགས་ཀྱི་འབོད་ཚིག་སྒྲོག་བཞིན་ཞི་རྒོལ་བྱས་པ་སོགས་ཀྱི་གནས་ཚུལ་བྱུང་འདུག་ཅིང༌། སྐབས་དེར་བྲག་ཁ་ཆུ་མདའ་ནས་བེ་རི་གསེར་ཁ་གྲོང་སྡེ་བར་ལེ་དབར་གཉིས་ཙམ་གྱི་སར་རྒྱ་དམག་སྟོང་ཚོ་གཉིས་ལྷག་གིས་བཀག་སྡོམ་བྱས་ཡོད་འདུག།
ཕྱི་ལོ་ ༢༠༠༨ ཟླ་ ༣ ཚེས་ ༢༠ ཉིན་ནས་བཟུང་ཉིན་བཞི་ཙམ་གྱི་རིང་སྟོང་འཁོར་དགོན་གྱི་ཉེ་འགྲམ་དང༌། བསོ་ཐོག་མདའ་གྲོང་ཚོ། དགོན་པའི་ཕར་རོལ་བུད་ཐོག་ཐང་ཤང་གི་ལས་ཁུངས་ལྟེ་བ་བཅས་ཀྱི་མདུན་དུ། བྱབྱ ྋརྒྱལ་བ་བསྟན་འཛིན་རྒྱ་མཚོ་རང་ཡུལ་ཞིང་ལ་བཞུགས་གདན་འཇགས་དགོས། བོད་རང་བཙན་གཙང་མ་ཡིན། བོད་ཀྱི་བདག་པོ་བོད་མི་ཡིན། ཅེས་སོགས་ཀྱི་ནང་དོན་འཁོད་བའི་ཡིག་ཆ་མང་པོ་སྦྱར་འགྲེམས་བྱས་པ་སོགས་ལ་བརྟེན། རྒྱ་གཞུང་ནས་དམ་བསྒྲགས་ཇེ་ཆེ་བཏང་བ་དང་རྒྱ་དམག་སྟོང་ཚོ་བརྒལ་བ་འཕར་སྣོན་བཏང་སྟེ་དགོན་པ་དང་ཡུལ་མི་སོགས་ལ་དམ་བསྒྲགས་ཤུགས་ཆེན་བྱས་པ་སོགས་ཀྱི་གནས་ཚུལ་བྱུང༌།
ཕྱི་ལོ་ ༢༠༠༨ ཟླ་ ༣ ཚེས་ ༢༥ ཉིན་བྲག་མགོ་དགའ་ལྡན་རབ་བརྟན་རྣམ་རྒྱལ་གླིང་གི་མཁན་རིན་པོ་ཆེ་དགེ་བཤེས་སྦྱིན་པ་ཚེ་རིང་མཆོག་དང༌། རྒན་ཐུབ་བསྟན་ཆོས་འཕེལ་རྣམ་གཉིས་གཙོས་གྲྭ་པ་ ༣༠༠ ལྷག་གིས་མ་གྲོས་བསམ་པ་གཅིག་མཐུན་གྱིས་ཆོས་གོས་མནབས་ཤིང་དགོན་པ་ནས་ཐོན་ཏེ། རྫོང་དང་དགོན་པའི་བར་གྱི་ཟམ་ཆེན་བརྒྱུད་ཞི་རྒོལ་གྱི་འབོད་ཚིག་ནི། བྱབྱ ྋརྒྱལ་བ་ཡིད་བཞིན་ནོར་བུ་མྱུར་དུ་བོད་ལ་གདན་ཞུ་བྱེད་དགོས། པཎ་ཆེན་ཆུང་སྲིད་རིན་པོ་ཆེ་མཆོག་གི་དབུས་ཆབ་སྲིད་བཙོན་པ་རྣམས་མྱུར་དུ་གློད་གྲོལ་གཏོང་དགོས། ད་ལྟའི་བོད་ནང་གི་རྒྱ་དམར་གྱིས་དྲག་གནོན་འཕྲལ་དུ་མཚམས་འཇོག་དགོས། བོད་མི་རྣམས་ལ་རང་དབང་དང་དམངས་གཙོ་དགོས། བྱབྱ ཞེས་སོགས་ཀྱི་འབོད་ཚིག་སྒྲོག་བཞིན་རྫོང་ཐོག་ཏུ་ཤར་བསྐྱོད་ཀྱིས་ཟམ་ཆེན་མཚམས་སླེབས་སྐབས་སུ། ཉེན་རྟོག་པ་དང་དམག་མི་ཉུང་ཤས་ཤིག་གིས་འགོག་ཐབས་བྱས་ཀྱང་བཀག་མ་ཐུབ་པ་སྔར་བཞིན་སྐད་འབོད་བྱས་ཏེ་རྫོང་མི་དམངས་སྲིད་གཞུང་གི་བར་ཕྱིན་པ་ན། དྲག་ཆས་ཉེན་རྟོག་པ་དང་དམག་མི་འབོར་ཆེན་སླེབས་ཏེ་བཀག་སྡོམ་གྱིས་གང་བྱུང་མེ་མདའ་བརྒྱབ་སྟེ་བགྲོད་ལམ་བཀག་སྐབས་ བྱབྱ ཚང་མས་ང་ཚོ་ཤི་ན་ཤི་མཉམ་དང༌། གསོན་ན་མཉམ་གསོན་ཡིན་པས་གསོད་ན་ཚང་མ་མཉམ་གསོད་གྱིས་ ཞེས་སྐད་འབོད་ཤུགས་ཆེར་བྱས་ཏེ་དུས་གཅིག་ཏུ་ཁྲོམ་སྲང་གི་ལམ་དཀྱིལ་དུ་ཉལ་ནས་བསྡད་སྐབས། དམག་མི་དང་ཉེན་རྟོག་པས་ཁོང་རྣམས་འཛིན་བཟུང་བྱེད་རྩིས་བྱས་འདུག་ཀྱང༌། ཚང་མས་མཉམ་རུབ་ཀྱིས་རྒྱ་དམག་གི་ལག་ཏུ་མ་ཤོར་ཙམ་བྱུང་འདུག་པ་དང༌། སྐབས་དེར་རྒྱ་དམར་ཉེན་རྟོག་པའི་གྲས་སུ་བོད་པ་རེ་ཟུང་ཡོད་པ་རྣམས་ལ་མི་མང་ཚོས་ཁྱོད་ཚོ་ཞབས་འདྲེན་མ་རེད་དམ། ཁྱོད་ཚོ་བོད་པ་མ་རེད་པས་ཞེས་སོགས་ཁ་བརྡུང་གཏོང་སྐབས་འགའ་ཞིག་ཕྱིར་ནུབ་བྱས་པ་དང༌། ཡང་གྲྭ་པ་འགའ་ཞིག་གིས་དམག་མིའི་རླངས་འཁོར་ཞིག་གཅོག་རྩིས་བྱེད་སྐབས་གྲྭ་པ་བགྲེས་སོང་འགས་དེ་འདྲ་མ་བྱེད་མ་གཏོགས་རྒྱ་གཞུང་གིས་དྲག་སྤྱོད་པའི་ཉེས་མིང་འདོགས་ཀྱི་རེད་ཅེས་བརྗོད་ནས་བཀག་འགོག་བྱས་འདུག། སླར་ཡང་མུ་མཐུད་དུ་ཞི་རྒོལ་གྱི་སྐད་འབོད་ཕྱག་ཚོད་གཉིས་ལྷག་ཙམ་རིང་བྱས་མཐར་དྲག་ཆས་ཉེན་རྟོག་པ་དང་དམག་མི་ཚང་མས་སླར་ཡང་མཉམ་རུབ་ཐོག་གང་བྱུང་མེ་མདའ་བཞུས་ནས་བཀག་འགོག་ནན་པོ་བྱས་འདུག་པ་མ་ཟད། ཚང་མ་དགོན་པར་དེད་དེ་སུ་ཡང་ཕྱིར་ཐོན་མི་ཆོག་པའི་བཙན་བཀའ་བཏང་འདུག། གོང་གསལ་བྲག་མགོ་དགོན་པའི་སྣེ་ཁྲིད་པའི་ཞི་རྒོལ་བའི་ཁྲོད་དུ་མི་སྐྱ་སེམས་འཛིན་དང༌། གངས་ཅན་མཚོ། ཨུ་རྒྱན་བསོད་ནམས། ཟླ་བ། ནོར་སྟོབས། བསྟན་པ། རིན་ཆེན་བཟང་པོ་སོགས་དང༌། མིང་ཤེས་རྟོགས་མ་བྱུང་བ་མང་དག་ཞིག་མཉམ་ཞུགས་བྱས་ཡོད་པ་ཁོང་རྣམ་པས་ བྱབྱ ཁྱོད་ཚོས་གྲྭ་པ་ཚོ་མ་བསད་སྔོན་དུ་ང་ཚོ་གསོད་རོགས་གྱིས། ཞེས་སོགས་ཀྱི་འབོད་ཚིག་སྒྲོག་བཞིན་ཞི་རྒོལ་བྱས་འདུག་པ་མ་ཚད། ཞི་རྒོལ་ནང་དུ་མ་ཞུགས་པའི་གྲོང་མི་མང་པོ་ཞིག་གིས་ཀྱང་གལ་ཏེ་རྒྱ་དམར་ནས་དགེ་འདུན་པ་སོགས་འཛིན་བཟུང་བྱས་ཚེ་རང་སྲོག་བློས་བཏང་གིས་ངོ་རྒོལ་བྱེད་རྒྱུའི་སྐད་ཆ་བྱས་ཡོད་འདུག།
ཕྱི་ལོ་ ༢༠༠༨ ཟླ་ ༣ ཚེས་ ༢༦ ཉིན་བྲག་མགོ་དགོན་རྒྱ་དམག་གིས་མཐའ་བསྐོར་ཏེ་དམ་བསྒྲགས་ཤིན་ཏུ་ཆེན་པོ་བྱས་ཏེ་ཚེས་ ༢༥ ཉིན་བྱུང་བའི་ཞི་རྒོལ་གྱི་ལས་འགུལ་སྣེ་ཁྲིད་མཁན་སུ་ཡིན་མིན་བརྩད་ཞིབ་དང༌། ལམ་འགྲུལ་པར་ཡང་བསྔོགས་བཤེར་དང་བཀག་འགོག་བྱས་པའི་གནས་ཚུལ་རྣམས་༼བོད་གཞུང་མང་ཛ་དྲག་ལས་འགུལ་ཚོགས་ཆུང་༽གི་དེབ་དུ་བཀོད་འདུག
ཕྱི་ལོ་ ༢༠༠༨ ཟླ་ ༣ ཚེས་ ༢༦ ཉིན་གྱི་ཉིན་གུང་བོད་ནས་གནས་ཚུལ་འབྱོར་གསལ་ལ། རྒྱ་དམར་གྱི་དེ་སྔ་དུས་འགྱུར་སྐབས་གཏོར་བཤིག་བཏང་བའི་ལྕོག་རི་དགོན་གྱི་དགོན་གཤམ་དུ་ཡོད་པའི་དགོན་འཛུལ་འབྲོག་སྡེ་རུ། ྋགོང་ས་མཆོག་ལ་མཚན་དམོད་དང༌། ཁ་བྲལ་རིང་ལུགས་པ་ལ་ངོ་རྒོལ་བྱ་དགོས་པའི་གཏམ་བཤད་སྤེལ་སྐབས། ཨ་མ་ཚེ་བློས་རྣམ་འགྱུར་ཡག་པོ་མ་བསྟན་པ་དང་མི་དམངས་ཚོས་གཏམ་བཤད་ཉན་འཇོག་མ་བྱས་པར་བརྟེན། ཨ་མ་ཚེ་བློ་ལ་ཁྱེད་རང་ཡར་ལངས་ཏེ་འདི་ཡི་སྟེང་ས་ཡིག་རྒྱོབ་ཤོག་ཅེས་ཡི་གེ་དམར་པོ་ཞིག་བྲིས་ཡོད་པའི་ཤོག་ལྷེབ་ཞིག་གི་ཐོག་ཡི་གེ་ཤེས་ན་སོ་སོའི་མིང་དང༌། གལ་ཏེ་ཡི་གེ་མ་ཤེས་ཚེ་སོ་སོའི་མཛུབ་ཐེལ་རྒྱབ་དགོས་ཞེས་བཙན་བཀའ་བཏང་སྐབས། ཨ་མ་ཚེ་བློས་ བྱབྱ ཁྱེད་ཚོས་བྱས་སྟངས་ལ་ལྟོས་དང༌། ཁ་སང་ང་ཚོའི་དགོན་པའི་གྲྭ་པ་དམར་གསོད་དང་མི་དམངས་ཚོ་ལ་སེམས་ཅན་དུད་འགྲོ་ཙམ་གྱི་འདུ་ཤེས་མེད་པར་མེ་མདའ་རྒྱག་པ་སོགས་བྱས། དེ་རིང་ཡང་ང་ཚོའི་འདི་ཕྱི་གཉིས་ཀྱི་སྐྱབས་གནས་ྋརྒྱལ་བ་རིན་པོ་ཆེ་ལ་མཚན་དམོད་ཞུ་བཅུག་པ་སོགས་བྱས་ན་ངས་དུས་ནམ་ཡང་དེ་ལྟར་བྱེད་མི་ཐུབ། ཁྱེད་ཚོས་བྱས་སྟངས་འདི་འཛམ་བུ་གླིང་གིས་མཐོང་གི་ཡོད་རེད། ྋརྒྱལ་བ་རིན་པོ་ཆེ་བོད་ལ་གདན་ཞུ་བྱ་དགོས་ བྱབྱ ཅེས་བཤད་སྐབས། དགོན་རྩེ་ཤང་གི་ཧྲུའུ་ཅིས་ཁྱོད་ལ་འདི་འདྲ་ཞིག་དགོས་ཀྱི་ཡོད་ས་རེད། ཁྱོད་ཚོ་ལ་བརྒྱུད་བསྐུལ་བྱེད་མཁན་སུ་རེད་ཞེས་བཤད་དེ་ཉེས་བརྡུང་གཏོང་སྐབས། ཨ་མ་ཚེ་བློས་ངུ་སྐད་ཐོག་ བྱབྱ ང་བསད་ཀྱང་འགྱོད་པ་མེད། ྋརྒྱལ་བ་རིན་པོ་ཆེ་ང་ཚོའི་བླ་མ་ཡིན། དུས་ནམ་ཡང་ངོ་རྒོལ་བྱེད་མི་ཐུབ་ བྱབྱ ཅེས་བརྗོད་སྐབས་ཧྲུའུ་ཅིས་སླར་ཡང་ཉེས་བརྡུང་ཚད་མེད་བཏང་འདུག་པ་དང༌། སྐབས་དེར་ཨ་མ་ཚེ་བློའི་བུ་ཡེ་ཤེས་ཀྱི་སེམས་ཀྱིས་མ་བཟོད་པ་ཡར་ལངས་ཏེ་ཧྲུའུ་ཅི་ལ་ཐུགས་རྗེའི་གཟིགས། ཨ་མ་རྒས་འཁོག་རེད། ཉེས་བརྡུང་མ་གཏོང་རོགས་ཅེས་ཞུ་བ་བྱས་ཀྱང་ཁོང་གིས་ཉན་འཇོག་མ་བྱས་སྟབས། ཡེ་ཤེས་ཁོང་ཁྲོ་ལངས་ཏེ་ཧྲུའུ་ཅི་ལ་ད་ཁྱེད་ལ་འདི་སྦྱིན་ཞེས་གྲིས་བཙུགས་ཏེ་བྲོས་བྱོལ་དུ་ཕྱིན་འདུག་པ་དང༌། ཨ་མ་ཚེ་བློ་ཡང་ཉེན་རྟོག་པས་འཇུ་བཟུང་བྱས་པ་སོགས་ཀྱི་གནས་ཚུལ་བྱུང་འདུག།
ཕྱི་ལོ་ ༢༠༠༨ ཟླ་ ༣ ཚེས་ ༢༧ ཉིན་ཉག་རོང་རྫོང་ཁོངས་སུ་གཞུང་གི་ལས་ཁུངས་གཉིས་ལ་མེ་སྐྱོན་བྱུང་རྗེས་ཚེས་ ༢༨ ཉིན་ཉེ་འཁོར་གྱི་མི་སེར་ཁག་ཅིག་བསྐོང་སྟེ་ཚ་འདྲི་བྱས་པའི་གནས་ཚུལ་བྱུང༌།
ཕྱི་ལོ་ ༢༠༠༨ ཟླ་ ༣ པའི་ཚེས་ ༢༨ ཉིན་གནས་ཚུལ་འབྱོར་གསལ་ལ། བོད་ནས་ཕྱག་ཚོད་ ༡༡ ཐོག་རྒྱ་དམར་གྱི་དྲག་སྤྱོད་ཉེན་རྟོག་པ་རླངས་འཁོར་དྲུག་ལྕོག་རི་ཁུལ་གྱི་ཤུག་ཡུལ་ཞེས་པའི་གྲོང་སྡེ་རུ་འབྱོར་ནས་ཁྱིམ་ཚང་རེར་བཞིན་བསྔོགས་བཤེར་བྱས་ཏེ། ྋགོང་ས་མཆོག་གི་སྐུ་པར་རྣམས་འཕྲོག་བཅོམ་བྱས་ཏེ་རྡོག་བརྫིས་བཏང་བ་མ་ཟད་མི་མང་པོ་ཞིག་ལ་ཉེས་མེད་ཉེས་འཛུགས་ཀྱིས་བརྡུང་བརྡེགས་བཏང་བ་དང་འཇུ་བཟུང་བྱས་པ་སོགས་བྱས་འདུག་ལ། དེ་རྗེས་སྒང་རོང་གྲོང་དུའང་བསྔོགས་བཤེར་བྱས་ནས་འཇམ་དགའ་ཟེར་བ་ཞིག་དེ་སྔ་རྒྱ་གར་ལ་ཐེངས་གཅིག་འགྲོ་མྱོང་ཡོད་པ་དང༌། ྋགོང་ས་མཆོག་གི་སྐུ་པར་ཉར་ཚགས་བྱས་པའི་ཉེས་འཛུགས་འོག་འཇུ་བཟུང་བྱས་པ་སོགས་ཀྱི་གནས་ཚུལ་བྱུང༌། ༡༽ འཇམ་དགའ་ནི། ཏྲེ་བོ་མཚོ་འགོ་ཤང༌། སྒང་རོང་གྲོང་སྡེ་ནས་ཕ་གཟའ་བོ་དང༌། མ་ཚེ་སྐྱིད་སྒྲོན་མ་གཉིས་སུ་ཕྱི་ལོ་ ༡༩༦༦ ལོ་ཡས་མས་ཤིག་ལ་སྐྱེས་ཤིང་ད་སྐབས་རང་ལོ་ ༤༣ ཙམ་ཡིན་འདུག་པ་དང༌། གོང་གསལ་བཞིན་ཉེས་འཛུགས་འདྲ་མིན་འོག་འཛིན་བཟུང་བྱས་ཏེ་ཟླ་ ༩ ཙམ་གྱི་རིང་བཙོན་འོག་ཏུ་བསམ་ཡུལ་ལས་འདས་པའི་སྡུག་སྦྱོར་གཉའ་གནོན་ཚད་མེད་མྱོང་དགོས་བྱུང་མཐར་ཕྱི་ཟླ་ ༡༢ པའི་ནང་བྲག་མགོ་རྫོང་གི་བཙོན་ཁང་ནས་གློད་གྲོལ་ཐོབ་འདུག།
ཕྱི་ལོ་ ༢༠༠༨ ཟླ་ ༣ ཚེས་ ༢༨ ཉིན་ཉག་རོང་རྫོང་ཁུལ་གྱི་ཤང་ཁག་གཅིག་ནང་ བྱབྱ བོད་ལ་རང་དབང་རང་བཙན་དགོས། ྋརྒྱལ་བ་ཡིད་གཞིན་ནོར་བུ་སྐུ་ཚེ་ཁྲི་ལོ་བརྟན་པར་ཤོག བྱབྱ ཅེས་སོགས་ཀྱི་ནང་དོན་འཁོད་བའི་ཡིག་ཆ་མང་པོ་སྦྱར་འགྲེམས་བྱས་པ་དང༌། དེ་བཞིན་རྡོ་ལེབ་སྟེང་དུའང་གོང་གསལ་ལྟར་བྲིས་པ་སོགས་ཀྱི་གནས་ཚུལ་བྱུང༌།
ཕྱི་ལོ་ ༢༠༠༨ ཟླ་ ༣ ཚེས་ ༢༨ ཉིན་དཀར་མཛེས་གུ་རུ་རྡོ་རྗེ་ལ་ཕྱི་ལོ་ ༢༠༠༨ ཟླ་ ༣ ཚེས་ ༡༨ ཉིན་དཀར་མཛེས་རྫོང་ཐོག་ཏུ་ཞི་རྒོལ་ཆེན་མོ་བར་བོད་དོན་སྐོར་ཀྱི་ཡིག་ཆ་འབྲི་རོགས་བྱས་པ་སོགས་ཀྱི་ཉེས་འཛུགས་བྱས་ཏེ་རང་ཁྱིམ་ནས་འཛིན་བཟུང་བྱས་པ་དང༌། སྐབས་དེར་ཁོང་གི་གཟའ་ཟླ་ཤེས་རབ་དབྱངས་མཚོ་ནས་སེམས་ཀྱིས་མ་བཟོད་པར་ཅི་བྱ་ལྟོས་མེད་ཀྱིས་དྲན་པ་འཐོར་ཏེ་ཟླ་ ༤ ཚེས་ ༡༩ ཉིན་འདས་གྲོངས་སུ་ཕྱིན་འདུག་པ་དང༌། དེ་རྗེས་ཞིབ་ཕྲའི་དུས་ཚོད་སོགས་གསལ་པོ་མ་བྱུང་ཡང་གུ་རུ་རྡོ་རྗེ་ལ་དཀར་མཛེས་ཁུལ་འབྲིང་རིམ་མི་དམངས་ཁྲིམས་ཁང་ནས་དུས་བཀག་བཙོན་འཇུག་ལོ་ ༣ གྱི་ཁྲིམས་ཐག་བཅད་འདུག་ནའང། ཁོང་འཛིན་བཟུང་དང་བཀག་ཉར་གྱི་རིང་དུ་ཉེས་བརྡུང་སོགས་ཀྱིས་རྐྱེན་ལས་ལུས་པོ་ནད་གཅོང་ཆགས་པར་བརྟེན། ཕྱི་ཟླ་ ༡༢ པའི་ནང་དུ་དཀར་མཛེས་ཉེན་རྟོག་པས་ཁོང་གི་གྲོང་པ་ལ་གུ་རུ་རྡོ་རྗེ་ལ་ནད་གཞི་ཚབས་ཆེན་ཞིག་ཕོག་འདུག་པས་དར་རྩེ་མདོ་ལ་ལེན་མཁན་ཤོག་ཅེས་ལན་སྐྱེལ་འདུག། དེ་རྗེས་ཕྱི་ལོ་ ༢༠༠༩ ཟླ་ ༢ ཚེས་ ༢ ཉིན་གོ་ཐོས་བྱུང་བར་གཞིགས་ན། ཕྱི་ཟླ་ ༡ ཚེས་ ༣༠ ཡས་མས་ཤིག་ལ་གུ་རུ་རྡོ་རྗེའི་ནད་གཞི་ཛ་དྲག་ཆེར་ཕྱིན་པར་བརྟེན་འབྲེལ་ཡོད་རྣམས་རྫོང་སྲིད་གཞུང་ལ་རྒྱ་ནག་ཕྱོགས་སུ་སྨན་ཁང་ནང་ཁྲིད་ཆོག་པའི་ཆོག་མཆན་ཞུས་ནའང་ཆོག་མཆན་མ་ཐོབ་སྟབས། ཕྱི་ལོ་ ༢༠༠༩ ཟླ་ ༡ ཚེས་ ༣༡ ཉིན་སླར་ཡང་གྲོང་པའི་འགོ་ཁྲིད་དང་མི་རྒན་སོགས་མང་དག་ཞིག་གིས་རྫོང་སྲིད་གཞུང་ལ་ཆོག་མཆན་ཞུས་ནས་ཉིན་ ༡༠ རིང་རག་ཙམ་བྱུང་སྟེ་ཉིན་དེའི་ཕྱི་དྲོ་ཕྱག་ཚོད་ ༢ པ་ཙམ་ལ་དར་རྩེ་མདོར་སྨན་བསྟེན་པར་ཕྱིན་འདུག་པ་དང༌། སྨན་བཅོས་སོགས་ཀྱི་འགྲོ་གྲོན་ཀྱང་དཀར་མཛེས་ཚོང་པ་ཁག་གི་བསྡུ་རུབ་ཀྱིས་ཞལ་འདེབས་ཕུལ་ཡོད་འདུག། དེ་རྗེས་ཁྱིམ་དུ་ལོག་ནས་སྨན་བཅོས་བྱ་བཞིན་ཡོད་འདུག་ནའང༌། ཁྱིམ་དུ་ཕྲུ་གུ་ཆུང་ཆུང་གཉིས་མ་གཏོགས་མེད་སྟབས་འགྲོ་གྲོན་སོགས་གང་གི་ཐད་ལའང་དཀའ་ངལ་གྱི་གནས་སུ་གྱུར་ཡོད་ཅིང༌། ད་དུང་ཡང་ཤི་གསོན་ཅི་ཆགས་བཤད་མ་ཐུབ་པར་ཆགས་ཡོད་འདུག། ཁོང་ནི་དཀར་མཛེས་ཀཿབྲག་ཤང༌། གྲུ་ཁང་སྟེང་གྲོང་དུ་ཕ་ཚེ་རིང་ནོར་བུ་དང༌། མ་ཨ་ལྡན་གཉིས་སུ་ཕྱི་ལོ་ ༡༩༦༠ ལོ་ཡས་མས་ཤིག་ལ་སྐྱེས་ཤིང་ད་སྐབས་རང་ལོ་ ༤༩ ཙམ་སོན་གྱི་ཡོད་འདུག།
ཕྱི་ལོ་ ༢༠༠༨ ཟླ་ ༣ ཚེས་ ༢༨ ཉིན་དཀར་མཛེས་རིན་ཆེན་རྒྱ་མཚོ་ལ། སྔ་ལོ་ཕྱི་ཟླ་ ༣ ཚེས་ ༡༨ ཉིན་དཀར་མཛེས་རྫོང་ཐོག་ཏུ་ཞི་རྒོལ་ཆེན་མོ་ནང་དུ་མཉམ་ཞུགས་བྱས་རྗེས་བྲོས་བྱོལ་དུ་ཕྱིན་རྐྱེན་རང་ཁྱིམ་དུ་དྲག་ཆས་ཉེན་རྟོག་པ་སོགས་མང་པོ་ཞིག་ཡོང་ནས་འཛིན་བཟུང་གིས་བཙན་ཁྲིད་བྱས་ཏེ། ཟླ་ཤས་རྗེས་སུ་དུས་བཀག་བཙོན་འཇུག་ལོ་ ༣ གྱི་ཁྲིམས་ཐག་བཅད་དེ་བཙོན་འོག་ཏུ་གནས་མུས་ཡིན་ཡང་ཁྲིམས་ཁང་གང་དུ་བཀག་ཉར་བྱས་ཡོད་མེད་དང་ཁྲིམས་ཐག་བཅད་ཡུལ་སོགས་གསལ་པོ་མ་བྱུང༌། ཁོང་ནི་དཀར་མཛེས་ཀཿབྲག་ཤང༌། ཞིམ་མངར་གྲོང་སྡེ་ནས་ཕ་བརྩོན་འགྲུས་དང༌། མ་བློ་བཟང་སྒྲོན་མ་གཉིས་སུ་ཕྱི་ལོ་ ༡༩༨༣ ལོར་སྐྱེས་ཤིང་ད་སྐབས་རང་ལོ་ ༢༦ ཡིན་འདུག།
ཕྱི་ལོ་ ༢༠༠༨ ཟླ་ ༣ ཚེས་མ་ངེས་པ་ཞིག་ལ་དཀར་མཛེས་རྡོག་ཐོག་དགོན་གྱི་གྲྭ་འཆི་མེད་མགོན་པོ་ལ། ཕྱི་ལོ་ ༢༠༠༨ ཟླ་ ༣ པའི་ཟླ་དཀྱིལ་ཙམ་ལ་མི་ཉག་ལྷ་སྒང་དུ་རྡོག་ཐོག་དགོན་གྱི་གྲྭ་ཤེས་རབ་བཟང་པོ་དང་མཉམ་དུ་བོད་ཀྱི་རྒྱལ་དར་བྲིས་པའི་ཉེས་མིང་འོག་འཛིན་བཟུང་གིས་ཟླ་བ་དྲུག་ཙམ་གྱི་རིང་དར་རྩེ་མདོར་བཙོན་ཁང་དུ་བཀག་ཉར་གྱི་སྡུག་སྦྱོར་ཚད་མེད་མྱོང་དགོས་བྱུང་རྗེས་ཕྱི་ཟླ་ ༩ པ་ནང་གློད་གྲོལ་ཐོབ་ཡོད་འདུག། ཁོང་ནི་དཀར་མཛེས་ཀཿབྲག་ཤང༌། རྡོག་ཐོག་གྲོང་དུ་ཕ་ནོར་བཟང་དང༌། མ་སྤེན་ཕྲུག་སྒྲོན་མ་གཉིས་སུ་ཕྱི་ལོ་ ༡༩༨༧ ལོ་ཡས་མས་ཤིག་ལ་སྐྱེས་ཤིང་ད་སྐབས་རང་ལོ་ ༢༢ ཙམ་ཡིན་འདུག།
ཕྱི་ལོ་ ༢༠༠༨ ཟླ་ ༣ ཚེས་ ༢༩ ཉིན་ཉག་རོང་རྫོང་ར་ལུང་ཤང་ཁོངས་སུ་ཡོད་པའི་ཞི་བ་ལྷ་ཐིམ་དགོན་གྱི་ཡན་ལག་ཉག་སྟོད་ཟླ་འོད་ཞི་བ་དགོན་པར་རྒྱལ་གཅེས་རིང་ལུགས་ཀྱི་སློབ་གསོའི་ལས་འགུལ་སྤེལ་སྐབས་དགེ་འདུན་པ་ཚོས་ བྱབྱ བོད་རང་བཙན་ཡིན། ྋགོང་ས་མཆོག་བོད་དུ་ཕེབས་དགོས་ཀྱིན་ཡོད། བྱབྱ ཅེས་སོགས་ཀྱི་སྐད་འབོད་བྱས་སྐབས། འཕྲལ་དུ་དམག་མི་ ༢༠༠ ཙམ་དགོན་པའི་ནང་ཡོང་སྟེ་དམ་བསྒྲགས་ཤུགས་ཆེར་བྱས་འདུག་ཀྱང་སྐབས་དེར་འཛིན་བཟུང་བྱས་པ་སོགས་ཀྱི་གནས་ཚུལ་གང་ཡང་བྱུང་མི་འདུག། དགོན་དེར་ཁྱོན་དགེ་འདུན་ཞལ་གྲངས་ ༡༦༠། ཙམ་ཡོད་འདུག།
ཕྱི་ལོ་ ༢༠༠༨ ཟླ་ ༣ ཚེས་ ༣༠ ཉིན་ཉག་རོང་རྫོང་ཁོངས་ར་ལུང་ཤང་ཁོངས་སུ་ཡོད་པའི་ཞི་བ་ལྷ་ཐིམ་དགོན་པའི་དགེ་འདུན་པ་ཚོས་ངོ་རྒོལ་བྱེད་བཞིན་རྫོང་ཕྱོགས་སུ་བསྐྱོད་སྐབས་དམག་མིས་བཀག་འགོག་བྱས་ཏེ་དགེ་འདུན་པ་ཚོ་དགོན་པར་ཕྱིར་ལོག་བཏང་འདུག་ལ། དགོན་པའི་མཐའ་ཡོངས་སུ་དམག་མིས་བསྐོར་བར་ཡུལ་མི་ཚོས་གནས་སྟངས་དེ་མུར་གནས་ཚེ་རྫོང་ཐོག་ཏུ་སྐད་འབོད་ཤུགས་ཆེ་བྱེད་རྒྱུའི་ཞུ་ཡིག་ཞིག་རྫོང་འབྲེལ་ཡོད་ལས་ཁུངས་སུ་ཕུལ་ཡོད་འདུག།
ཕྱི་ལོ་ ༢༠༠༨ ཟླ་ ༣ ཚེས་ ༣༡ ཉིན་ལྕོག་རི་ཁུལ་དུ་གྲོང་སྡེ་ཁ་ཤས་ནང་ཁ་བྲལ་རིང་ལུགས་པར་ངོ་རྒོལ་དང་ཀྲུང་གོ་རྒྱལ་ཁབ་ལ་ཡིད་ཆེས་ཡོད་ཅེས་འཁོད་ཡོད་པའི་ཤོག་ལྷེབ་ཀྱི་སྟེང་དུ་ས་རྟགས་བསྡུ་རུག་གི་ལས་འགུལ་སྤེལ་བ་དང༌། བཙོན་འོག་ཏུ་ཡོད་པའི་བཙུན་མ་དང༌། གྲྭ་པ། མི་སྐྱ། བཅས་ཀྱི་ཁྱིམ་མི་ཚོས་ཟིང་ཆ་མི་སློང་བའི་འགན་ལེན་བྱ་དགོས། དགེ་བཤེས་རྣམ་པ་གཉིས་བཙོན་ནས་གློད་གྲོལ་ཐོབ་པ་དེ་མི་སེར་ནས་རྒྱལ་ཁབ་ལ་ཡིད་ཆེས་ཡོང་བའི་ཆེད་དུ་རེད། གལ་ཏེ་མི་མང་ནས་ས་རྟགས་མ་འགོད་ཚེ་བཙོན་འོག་ཏུ་གནས་པའི་་བཙོན་པ་རྣམས་གློད་གྲོལ་ཐོབ་རྒྱུ་ཕར་ཞོག་དགེ་བཤེས་གཉིས་ལའང་ལོ་མང་གི་བཙོན་འཇུག་ཕོག་རྒྱུ་རེད་ཅེས་སོགས་བཤད་འདུག་པ་བཅས་ལ་བརྟེན། སོག་རྒས་གྲོང་པ་དང༌། བྱང་གྲོང་གྲོང་སྡེ། གཟིག་འགོ་གྲོང་སྡེ་བཅས་ཀྱི་མི་སེར་ཁ་ཤས་ནས་མིག་ཆུ་བཞུར་ཞོར་མི་འདོད་བཞིན་དུ་ས་རྟགས་འགོད་དགོས་བྱུང་འདུག་ནའང༌། དེ་རྗེས་མི་སེར་རྣམས་ཀྱིས་གོང་གསལ་གནས་ཚུལ་རྣམས་ཤེས་རྟོགས་བྱུང་སྟེ་ཕྱིན་ཆད་འདི་འདྲའི་རིགས་བྱུང་ཚེ་ཚང་མའི་རྡོག་རྩ་གཅིག་སྒྲིལ་གྱིས་ཉེས་ཡོལ་གྱིས་གྲོང་སྡེ་ཕན་ཚུན་ཤེས་རྟོགས་ཐུབ་པ་བྱ་དགོས་པའི་གྲོས་འཆམས་བྱུང་འདུག་ལ། དེ་རྗེས་རྒྱ་གཞུང་ནས་གྲོང་སྡེ་ཁ་ཤས་ནང་དུ་གློག་བརྙན་གལ་ཆེ་ཞིག་སྟོན་རྒྱུ་ཡོད་པས་གྲོང་མི་ཡོངས་རྫོགས་འཛོམས་དགོས་ཀྱི་ཡོད། ཅེས་རྫུན་གཏམ་བཤད་དེ་ཐེལ་ཙེ་ཙམ་ལས་ཡི་གེ་སོགས་གང་མེད་པའི་ཤོག་ལྷེབ་གཅིག་གི་སྟེང་ས་རྟགས་བགོད་བཅུག་སྟེ་ཁྱེར་ཕྱིན་པ་སོགས་ཀྱི་གནས་ཚུལ་ཡང་བྱུང་ཡོད་འདུག།
དྲག་སྤྱོད་མེ་སྤུངས་འབར་བའི་མཚོན་རྩེ་ནས༎ བདེན་པའི་གཅེས་སྲོག་ཁྲག་གིས་སྦག་པ་ལ༎ འཛམ་གླིང་ཕྱོགས་མཐའི་བོད་རིགས་སྤུན་ཟླ་ཚོའི༎ གསལ་རིག་སེམས་ཀྱི་སྐྱོ་སྣང་སུ་ཡིས་འགོག།
སྤྱི་ཟླ་བཞི་པའི་ཞི་རྒོལ་ཆེན་མོ།
ཞག་གྲངས་སུམ་ཅུའི་མུན་པའི་དོ་ར་ནས༎ ཉི་ཤུ་རྩ་དགུའི་མེ་ལྕེ་དགུང་ལ་སྦར༎
ཕྱི་ལོ་ ༢༠༠༨ ཟླ་ ༤ ཚེས་ ༡ ཉིན་སྟོང་འཁོར་དགོན་གྱི་ཕྱག་མཛོད་ཁང་དུ་རྒྱ་མིའི་ལས་བྱེད་འགའ་ཞིག་སླེབས་ནས་གྲྭ་མང་ལ་རྒྱལ་གཅེས་ཆོས་གཅེས་ཀྱི་ལས་འགུལ་སྤེལ་དགོས་པ་དང༌། བྱབྱ ྋགོང་ས་མཆོག་གིས་དབུས་བཙན་བྱོལ་གཞུང་ལ་མི་རིགས་ཁ་བྲལ་རིང་ལུགས་པ་སོགས་ཀྱི་བསྙད་འདོགས་དང༌། ཉེ་སྔོན་བོད་ཀྱི་རྒྱལ་ས་ལྷ་ས་སོགས་སུ་བོད་མི་རྣམས་ཀྱིས་རྒྱ་གཞུང་ལ་ངོ་རྒོལ་བྱས་པ་རྣམས། ྋགོང་ས་མཆོག་དང་རང་གཞུང་གིས་བརྒྱུད་བསྐུལ་བྱས་པ་རེད། ཅེས་སོགས་ཀྱི་ནང་དོན་འཁོད་བའི་ཤོག་ལྷེབ་སྟེང་དུ་ས་རྟགས་འགོད་དགོས་པ་མ་ཚད། སྟོང་འཁོར་དགོན་དུ་དགེ་འདུན་པ་ཞལ་གྲངས་སུམ་བརྒྱ་ལས་ལྷག་སྡོད་མི་ཆོག་པ་དང༌། གྲྭ་གཞོན་རང་ལོ་བཅོ་བརྒྱད་མ་ཟིན་པའི་དགེ་འདུན་པ་ཡོད་ཚད་དགོན་པ་ནས་ཕྱིར་འབུད་གཏང་དགོས་པ་སོགས་དོན་ཚན་མང་དག་ཞིག་བགྲང་འདུག་མོད། དྭང་ལེན་མ་བྱས་པར་བརྟེན་ཅི་བྱ་གཏོལ་མེད་ཀྱིས་ཕྱིར་ལོག་བྱ་དགོས་བྱུང་འདུག།
ཕྱི་ལོ་ ༢༠༠༨ ཟླ་ ༤ ཚེས་ ༢ ཉིན་གྱི་སྔ་དྲོའི་ཕྱག་ཚོད་ ༨ ཐོག་རྟའུ་ར་ཁྲོད་བཙུན་དགོན་གྱི་བཙུན་མ་ཉིས་བརྒྱ་ཙམ་གྱིས་ར་ཁྲོད་བཙུན་དགོན་ནས་ཞི་བའི་གོམ་བགྲོད་ཀྱིས་རྫོང་གི་མཐར་འབྱོར་སྐབས་སུ། དྲག་སྤྱོད་ཉེན་རྟོག་པས་བཀག་འགོག་བྱས་འདུག་པ་དང༌། སྐབས་དེར་བཙུན་མ་རྣམས་ནས་ང་ཚོ་འདས་གྲོངས་སུ་ཕྱིན་པའི་བོད་མི་རྣམས་ཀྱི་ཆེད་དུ། དུར་ཁྲོད་དུ་སྨོན་ལམ་འདོན་པར་འགྲོ་རྒྱུ་ཡིན། ཞེས་བཤད་པར་བརྟེན་དེ་ནས་ཐར་ཙམ་བྱུང་འདུག་རུང༌། རྫོང་གི་འབྲིང་རིམ་སློབ་གྲྭའི་ཉེ་འགྲམ་དུ་སླེབས་སྐབས་སླར་ཡང་རྫོང་དཔོན་དང་ཉེན་རྟོག་མི་སྣས་བཀག་སྡོམ་ཤུགས་ཆེན་བྱས་སྟབས། ཁོང་ཚོའི་བར་ཕན་ཚུན་ལབ་གླེང་གང་མང་ཞིག་བྱུང་བར་བརྟེན། དམག་མི་མང་པོ་སླེབས་ཏེ་བཀག་འགོག་བྱས་པ་དང་བསྟུན་ཉེ་འགྲམ་གྱི་འབྲིང་རིམ་སློབ་གྲྭའི་སློབ་མ་སུམ་ཅུ་ཙམ་གྱིས། བྱབྱ ྋརྒྱལ་བ་རིན་པོ་ཆེ་སྐུ་ཚེ་ཁྲི་ལོར་བརྟན་པ་ཤོག བྱབྱ ཅེས་སོགས་ཀྱི་འབོད་ཚིག་སྒྲོག་བཞིན་ངོ་རྒོལ་བྱས་པ་དང༌། རིམ་བཞིན་སེར་སྐྱ་མི་མང་འདུ་འཛོམས་ཇེ་ཆེར་ཕྱིན་ཏེ་ཚང་མས་རྒྱ་གཞུང་ལ་ངོ་རྒོལ་ཤུགས་ཆེར་བྱས་པར་བརྟེན། ཉེན་རྟོག་པས་བཙུན་མ་དེ་ཚོ་དུར་ཁྲོད་དུ་འགྲོ་འཇུག་དགོས་བྱུང་འདུག་ལ། བཙུན་མ་ཚོར་དུར་ཁྲོད་དུ་འབྱོར་ཏེ་ྋགོང་ས་མཆོག་གི་ཞབས་བརྟན་གསོལ་འདེབས་དང༌། སྒྲོལ་མ། སྨོན་ལམ་སོགས་གསུངས་གྲུབ་རྗེས་ཞི་རྒོལ་གྱི་འབོད་ཚིག་སྒྲོག་བཞིན་ཕྱིར་ལོག་བྱས་འདུག སྐབས་དེར་ཞི་རྒོལ་བའི་ཁོངས་ནས་འཛིན་བཟུང་བྱས་པ་སོགས་གང་ཡང་བྱུང་མི་འདུག་ཀྱང་གནས་དོན་དེའི་རྐྱེན་གྱིས་རྗེས་སུ་འཛིན་བཟུང་བྱས་ཡོད་མེད་ཀྱི་གནས་ཚུལ་ཤེས་རྟོགས་མ་བྱུང༌།
ཕྱི་ལོ་ ༢༠༠༨ ཟླ་ ༤ ཚེས་ ༢ ཉིན་སླར་ཡང་སྟོང་འཁོར་དགོན་གྱི་ཕྱག་མཛོད་ཁང་དུ་རྒྱ་དམར་ཉེན་རྟོག་པ་དང་ཤང་གི་ཧྲུའུ་ཅི་སོགས་ལས་བྱེད་མང་པོ་ཞིག་སླེབས་ཏེ་སྔར་བཞིན། བྱབྱ ཉེ་ཆར་མདོ་དབུས་ཁམས་གསུམ་གང་སར་རྒྱ་གཞུང་ལ་ཞི་རྒོལ་བྱས་པ་རྣམས། ྋགོང་ས་མཆོག་གིས་དབུས་རང་གཞུང་གིས་བརྒྱུད་བསྐུལ་བྱས་པ་རེད། ཅེས་སོགས་ཀྱི་ནང་དོན་འཁོད་པའི་ཡིག་ཆར་ས་རྟགས་འགོད་དགོས་པའི་བཙན་བཀའ་བཏང་འདུག་པ་དང༌། སྐབས་དེར་དགོན་པའི་དབུ་འཛིན་གྱིས། བྱབྱ ངས་རང་སྲོག་འདོར་དགོས་བྱུང་ནའང་སྐད་ཆ་དེ་དུས་ནམ་ཡང་ཁས་ལེན་བྱེད་མི་ཐུབ། ྋརྒྱལ་བ་རིན་པོ་ཆེ་བོད་མི་རྣམས་ཀྱི་ཚེ་འདི་ཕྱི་གཉིས་ཀྱི་རྩ་བའི་བླ་མ་དང་ཁོག་པའི་སྙིང་རེད། དེ་ལས་ཁྱོད་རང་ཚོས་ལས་འགུལ་འདྲ་མིན་སྤེལ་མཚམས་འཇོག་ན། ངས་ཀྱང་མི་མང་ནས་ངོ་རྒོལ་ཤུགས་ཆེན་མི་ཡོང་བའི་ཐབས་ཤེས་གང་ཐུབ་བྱེད་ཆོག་ ཅེས་ལན་འདེབས་བྱེད་སྐབས། རྒྱ་དམག་དཔོན་རིགས་ཤིག་གིས་ཁྲོ་ཉམས་ཀྱིས། བྱབྱ ཁྱོད་ཚོ་སྟོང་འཁོར་བ་རྣམས་ལ་ཡག་པོ་བཤད་ན་ཉན་འཇོག་བྱེད་ཤེས་ཀྱི་མི་འདུག མི་ཁ་ཤས་ཤིག་གསོད་ན་མ་གཏོགས་གླགས་འཁེལ་གྱི་མ་རེད། ང་ཚོར་ཁ་གཏད་དགོས་ཀྱིན་ཡོད། ཅེས་སོགས་བཤད་འདུག་པ་སོགས་ལ་བརྟེན། མཐར་ཁོང་ཚོའི་བར་ཁ་རྩོད་ཤོར་ཏེ་ལས་འགུལ་ལམ་ལྷོང་བྱུང་མི་འདུག
ཕྱི་ལོ་ ༢༠༠༨ ཟླ་ ༤ ཚེས་ ༢ ཉིན་གྱི་ཉིན་གུང་དཀར་མཛེས་རྫོང་ཐོག་ཏུ་ཡོད་པའི་ལྕོག་རི་ཚོང་པ་བསོད་ནམས་ཡར་འཕེལ་ལ་རྒྱ་གཞུང་ནས་ཁ་བྲལ་རིང་ལུགས་པའི་རྗེས་འབྲངས་པ་དང༌། ངན་པ་ལག་སྦྲེལ་གྱིས་ཕྱི་རྒྱལ་ཁག་ལ་ཁ་པར་ཐོག་ཏུ་གནས་ཚུལ་འདྲ་མིན་མཁོ་གཏོང་བྱེད་བཞིན་ཡོད་པའི་ནག་ཉེས་བཙུགས་ཏེ་འཇུ་བཟུང་བྱས་ཡོད་འདུག ཁོང་འཇུ་བཟུང་སྐབས་སུ་འཆར་གཞི་ལྡན་པའི་ཐོག་ནས་མགྲོན་ཁང་ཕྱི་ནང་ཡོངས་སུ་དམག་གིས་བསྐོར་ཏེ་ཉེན་རྟོག་པས་མགྲོན་ཁང་ནས་འཇུ་བཟུང་གིས་མི་སྤྱོད་ལས་འདས་པའི་ཉེས་རྡུང་གཏོང་བཞིན་བཙན་ཁྲིད་ཀྱི་བཀག་ཉར་བྱས་པ་དང༌། དེ་རྗེས་ཕྱི་ལོ་ ༢༠༠༨ ཕྱི་ཟླ་ ༡༢ པའི་ནང་དཀར་མཛེས་ཁུལ་འབྲིང་རིམ་མི་དམངས་ཁྲིམས་ཁང་ནས་ཁོང་ལ་ལྕོག་རི་ཁུལ་གྱི་ཞི་རྒོལ་གྱི་གནས་ཚུལ་རྣམས་ཕྱི་ཕྱོགས་སུ་མཁོ་སྤྲོད་བྱས་པའི་ཉེས་འཛུགས་འོག་དུས་བཀག་བཙོན་འཇུག་ལོ་ ༡༢ ཀྱི་ཁྲིམས་ཐག་བཅད་ཡོད་འདུག་ལ། ཁོང་ལ་རྒྱ་གཞུང་ནས་ཏྲེ་ཧོར་ཁུལ་གྱི་ཆབ་སྲིད་བཙོན་པ་ཡོངས་ལས་ནག་ཉེས་ཆེ་ཤོས་ཤིག་ལ་རྩིས་ཡོད་འདུག ཁོང་ནི་ཏྲེ་བོ་མཚོ་འགོ་ཤང༌། དེ་ཡེས་གྲོང་ཚོ་ནས་ཕ་བློ་དགའ་དང༌། མ་ཆོས་དགའ་གཉིས་སུ་ཕྱི་ལོ་ ༡༩༨༡ ལོར་སྐྱེས་ཤིང་ད་སྐབས་རང་ལོ་ ༢༨ ཡིན་འདུག་ལ། འཛིན་བཟུང་སྐབས་སུ་ཁོང་གིས་དཀར་མཛེས་རྫོང་ཐོག་ཏུ་མགྲོན་ཁང་ཞིག་གི་རྩིས་གཉེར་གྱི་ལས་ཀ་བྱེད་བཞིན་ཡོད་འདུག ཉིན་དེར་ལྕོག་རི་དགོན་དུའང་རྒྱ་དམག་རླངས་འཁོར་ཆེན་པོ་ ༡༢ དང་ཆུང་བ་ ༣༦ འགྲིམ་འགྲུལ་རླངས་འཁོར་ ༢ བཅས་འབྱོར་ཏེ། དགོན་པའི་མཐའ་ཡོངས་རྫོགས་དམག་གིས་བསྐོར་བར་མ་ཟད་དགོན་པའི་ཕྱོགས་བཞིའི་རི་རྩེ་ནས་མེ་སྒྱོགས་ཀྱི་ཁ་དགོན་པར་གཏད་དེ་འཇིགས་སྐུལ་འོག་དགོན་པའི་གཙུག་ལག་ཁང་དང་གྲྭ་ཤག་ཡོངས་རྫོགས་བསྔོག་བཤེར་བྱས་པ་ཙམ་གྱིས་མ་ཚིམས་པར་མཆོད་བཤམས་ནང་གི་གསེར་སྐུའི་དབུ་དང་ཕྱག་སོགས་བཀོག་སྟེ་ས་ཐོག་ཏུ་གཡུགས་པ། ྋགོང་ས་མཆོག་གི་སྐུ་པར་རལ་བ། པར་སྒྲོམ་བཅག་པ། དངུལ་དང་རིན་ཐང་ཅན་གྱི་ཅ་དངོས་ཁྱེར་ཕྱིན་པ་སོགས་བྱས་ནས་ས་རུབ་ཁར་རྫོང་ཐོག་ཏུ་ཕྱིར་ལོག་བྱས་འདུག་ལ། དེ་ཁུལ་དུ་ཕྱི་ཟླ་བཞི་པའི་ཚེས་བཅུ་བདུན་ཙམ་ནས་བཟུང་གཡོ་ཐབས་ཀྱི་མི་སེར་རྣམས་ལ་ཏཱ་ལའི་རུ་ཚོགས་ལ་ཁ་བྲལ་རིང་ལུགས་པའི་ངོས་འཛིན་གྱི་ས་རྟགས་མ་རྒྱབ་ཚེ། རྩྭ་ཤིང་བཏབ་པའི་དངུལ་འབབས་སྤྲད་རྒྱུ་མིན་ཞེས་དབང་ཡོད་བཤད་འདུག། དེ་ཡང་ལོ་ཤས་སྔོན་ནས་རྒྱ་ནག་ནང་དུ་ཆུ་ལོག་གི་རྐྱེན་གྱིས་བོད་ཁུལ་དུ་ཤིང་ནགས་གསར་འཛུགས་དང༌། ཞིང་ཁ་ནང་དུ་ཚེར་མ་དང་རྩྭ་བཏབ་བཅུག་སྟེ་ལོ་ལྟར་དུད་ཚང་ཆེ་ཤོས་རེ་ལ་རྒྱ་སྒོར་སྟོང་ནས་ཁྲི་བར་ལེན་རྒྱུ་ཡོད་པ་དང༌། དུད་ཚང་དཀྱུས་མ་རྣམས་ལ་དངུལ་སྟོང་ཕྲག་ཁ་ཤས་ལེན་རྒྱུ་ཡོད་ཀྱང་ལོ་ཤས་ནས་ཉུང་དུ་ཕྱིན་འདུག་ལ། ད་ལྟའི་ཆར་མི་ཚང་སོ་སོར་ནས་གོང་གསལ་གྱི་ས་ཡིག་མ་བརྒྱབ་ཚེ་རྩྭ་ཤིང་བཏབ་པའི་འབབས་སྤྲོད་རྒྱུ་མིན་ཞེས་དབང་བཤད་བྱས་འདུག ཡང་གནས་ཚུལ་གཞན་ཞིག་ལ། དུད་ཚང་དཀའ་ངལ་ཅན་རྣམས་ལ་བུ་ཕྲུག་སློབ་གྲྭར་གཏོང་རྒྱུའི་དཀའ་ངལ་ཡོད་པར་བརྟེན། དེ་ལ་གཡོ་ཐབས་ཀྱིས་ས་རྟགས་བརྒྱབ་ཚེ་སློབ་ཡོན་རྒྱ་གཞུང་ནས་གཏོང་རྒྱུ་ཡིན་ཞེས་སོགས་འདྲ་མིན་བཤད་དང་བཤད་མུས་བྱེད་བཞིན་ཡོད་འདུག
ཕྱི་ལོ་ ༢༠༠༨ ཟླ་ ༤ ཚེས་ ༥ ཉིན་སྟོང་འཁོར་དགོན་དུ་སླར་ཡང་རྒྱ་དམག་གིས་བསྔོགས་བཤེར་བྱས་པ་དང༌། སྟོང་འཁོར་ཞབས་དྲུང་རིན་པོ་ཆེའི་གཟིམ་ཆུང་གི་ཤེལ་ཁྲ་རྣམས་གཏོར་སྐྱོན་བཏང་བར་མ་ཚད། དགོན་པའི་འདུ་ཁང་ནང་དུ་གང་བྱུང་གིས་བསྔོགས་བཤེར་བྱས་ནས་ཅ་དངོས་རྣམས་བཅག་གཏོར་གྱིས་རིག་གནས་གསར་བརྗེ་བསྐྱར་དུ་ཚུགས་པ་ལྟར་བྱས་འདུག་ཅིང༌། འཆར་ཅན་སྟོང་འཁོར་དགོན་དུ་དགེ་འདུན་པ་ ༣༠༠ ལྷག་ཡོད་ནའང་ཞི་རྒོལ་སྐབས་སུ་དགེ་འདུན་པ་མང་པོ་དམར་གསོད་བཏང་བ་དང༌། འཛིན་བཟུང་བྱས་པ། རི་ལ་བྲོས་བྱོལ་དུ་ཕྱིན་པའི་ལྷག་འཕྲོ་དགོན་པའི་དཀོན་གཉེར་དང་བགྲེས་གྲས་ཁ་ཤས་མ་གཏོགས་དགོན་པར་ལྷག་ཡོད་མི་འདུག དབང་འཛིན་དཔོན་རིགས་ཀྱིས་གསལ་བསྒྲགས་བྱས་དོན། ས་གནས་དེར་བྱུང་བའི་ཁྲག་དྲི་བྲོ་བའི་དོན་རྐྱེན་རྣམས་ཕྱི་ཕྱོགས་དང་གསར་ལམ་ཁག་ལ་ཕྱི་བསྒྲགས་བྱེད་མི་ཆོག་པ་དང༌། གནས་ཚུལ་ཅི་ཡིན་གཞུང་ཕྱོགས་ཤིན་ཧྭ་གསར་ལམ་ཁག་གི་གསར་འགྱུར་ལ་གཞི་འཛིན་བྱེད་དགོས། གལ་ཏེ་མི་སུ་རུང་གོང་གསལ་གནས་ཚུལ་རྣམས་ཕྱིར་བསྒྲགས་བྱས་ཚེ་ཁྲིམས་འགལ་དུ་བརྩིས་ཏེ་ཁྲིམས་ཆད་ནན་པོ་གཅོད་རྒྱུ་ཡིན་པའི་སྡིག་ར་སྐུལ་འདུག་པ་དང༌། རྒྱ་ནག་ཤིན་ཧྭ་གསར་ལམ་གྱིས་བརྒྱུད་བསྒྲགས་བྱས་པས་མེ་མདའ་བརྒྱབ་པ་ཁས་མ་ལེན་རང་ལེན་ཆགས་ཡོད་ཀྱང༌། བྱབྱ རྒྱ་མི་དཔོན་པོ་ཞིག་ལ་རྨས་སྐྱོན་ཕོག་ཡོད་སྟབས་དམག་མི་ཉེན་རྟོག་པས་མེ་མདའ་མི་རྒྱག་ཐབས་མེད་ཆགས་ཡོད། ཅེས་འཛམ་གླིང་མི་མང་ལ་རྫུན་གཏམ་འདྲ་མིན་བཤད་འདུག་ནའང་དོན་དངོས་སུ་རྒྱ་དཔོན་ཞིག་ལ་རྨས་སྐྱོན་ཕོག་པ་ལྟ་ཞོག ཞི་རྒོལ་སྐབས་སུ་རྒྱ་དམར་ནས་ཤང་གི་ལས་ཁུངས་ཀྱི་ཉེ་འགྲམ་དུ་ཐིག་ཅིག་འཐེན་ནས་དེའི་ནང་སླེབས་ན་མེ་མདའ་རྒྱག་རྒྱུ་ཡིན་ཞེས་གསལ་བསྒྲགས་བྱས་པའི་ཐིག་གི་ཉེ་འགྲམ་དུ་མ་སླེབས་གོང་ནས་མེ་མདའ་རྒྱག་སྟབས། ཕྱི་ཉིན་གྱི་ཞོགས་པ་ནས་ཐིག་མདུན་དུ་ཡར་གནས་སྤོ་བྱས་པ་དང༌། ཞི་རྒོལ་པ་ཚོ་དམར་བསད་བཏང་སའི་ས་གནས་དེར་རྒྱ་དམག་གིས་ཁྲག་འགོས་པའི་ས་རྡོ་དང་ཁྲག་དམར་བཞུར་ཤུལ་རྣམས་གཙང་བཟོ་བྱས་ཏེ་རྩྭ་རས་ནང་བླུགས་ཏེ་ཆུ་ལ་བསྐྱུར་བ་དང༌། ཤིང་སྡོང་ལ་མེ་མདའ་ཕོག་པ་རྣམས་ལྤགས་པ་བཤུས་ཏེ་གཙང་བཟོ་བྱས་པ་སོགས་བྱས་ཏེ་བསམ་ཡུལ་ལས་འདས་པའི་དྲག་གནོན་བྱས་པ་རྣམས་སྦས་གསང་གི་ཐབས་ཤེས་འདྲ་མིན་བྱེད་བཞིན་ཡོད་འདུག
ཕྱི་ལོ་ ཟླ་ ༤ ཚེས་ ༥ ཉིན་རྟའུ་ཉ་འཚོ་དགོན་གྱི་གཏོར་རྒྱག་སྐབས་རྟའུ་མི་མང་ཡོངས་རྫོགས་འདུ་འཛོམས་བྱ་རྒྱུ་ཡིན་པ་ཤེས་ཏེ། སང་ཉིན་མི་སུ་ཡིན་ཡང་ཕྱི་ལོགས་སུ་འགྲོ་མི་ཆོག གལ་སྲིད་འགྲོ་ཚེ་གསོད་རྒྱུ་ངེས་གཏན་ཡིན་པའི་གསལ་བསྒྲགས་ཤིག་བྱས་འདུག་ཅིང༌། ད་དུང་གཏོར་རྒྱག་སྐབས་དགེ་འདུན་པ་རྣམས་རྒྱ་གཞུང་གིས་རླངས་འཁོར་ནང་སྐྱེལ་འདྲེན་བྱ་རྒྱུ་ཡིན་ཞེས་བཤད་པར། དགེ་འདུན་པས་ད་བར་གཏོར་རྒྱག་བ་རླངས་འཁོར་ནང་སྐྱེལ་འདྲེན་བྱས་པའི་ལུགས་སྲོལ་གཏན་ནས་མེད་ཅེས་བཤད་དེ་ཁས་ལེན་མ་བྱས་སྟབས། ཉིན་དེར་གཞུང་ལམ་གཡས་གཡོན་གང་སར་དམག་གིས་བསྐོར་ཏེ་བཀག་སྡོམ་ཤུགས་ཆེན་བྱས་འདུག་པ་དང༌། མི་མང་ནས་དེ་འདྲའི་དམ་བསྒྲགས་ཆེ་ཆུང་ལ་མ་ལྟོས་པར་ཞོགས་པ་ནས་རི་མགོ་བསྐོར་ཏེ་དགོན་པར་སླེབས་འདུག་ལ། དེ་རྗེས་ཉིན་གུང་ཕྱག་ཚོད་ ༡༢ ཐོག་སེར་སྐྱ་ཡོངས་ཀྱིས་དགོན་པའི་རྒྱབ་ཕྱོགས་ནས་འགོ་བཙུགས་ཏེ། བྱབྱ སོ་སོའི་ལུང་པ་སོ་སོར་ལ་རང་དབང་མི་འདུག ང་ཚོ་ལ་རང་དབང་དགོས། ྋརྒྱལ་བ་རིན་པོ་ཆེ་མྱུར་དུ་བོད་ལ་གདན་འདྲེན་ཞུ་དགོས་ཀྱིན་ཡོད། རྒྱ་དམར་བོད་ནས་ཕྱིར་ལོག་བྱ་དགོས། བྱབྱ ཞེས་སོགས་ཀྱི་སྐད་འབོད་བྱས་པས། དྲག་སྤྱོད་ཉེན་རྟོག་པས་དྲག་གནོན་གྱིས་མི་མང་དཀྱིལ་དུ་མེ་མདའ་བརྒྱབས་ཏེ་མི་གྲངས་བཅུ་ལ་མེ་མདའ་ཚབས་ཆེན་ཕོག་འདུག་ཅིང༌། དེའི་ནང་ནས་བཙུན་མ་གཅིག་དང་མི་སྐྱ་བཞི་བཅས་མི་གྲངས་ལྔ་རྒྱ་དམག་གི་ལག་ཏུ་ཤོར་འདུག་པར་བརྟེན། སེར་སྐྱ་ཡོངས་རྫོགས་དགོན་པར་འཛོམས་ནས་རྫོང་དཔོན་ལ་ཁ་པར་ཐོག་ནས་རྨས་རྐྱེན་ཕོག་པའི་མི་ལྔ་པོ་དེ་ཕྱིར་སྤྲོད་མ་བྱས་ཚེ་མི་མང་ནས་ངོ་རྒོལ་མཚམས་འཇོག་ནམ་ཡང་བྱེད་མི་ཐུབ་ཅེས་སོགས་བཤད་སྟབས། གློད་གྲོལ་ཐོབ་ཙམ་བྱུང་འདུག་ནའང རྫོང་གི་སྨན་ཁང་ནས་སྨན་བཅོས་བྱ་མ་ཐུབ་པར་བརྟེན་དགོང་དྲོའི་ཕྱག་ཚོད་ ༥ ཙམ་ལ་རྒྱ་ནག་སྨན་ཁང་ནང་དུ་འགྲོ་དགོས་བྱུང་བ་སོགས་ཀྱི་གནས་ཚུལ་བྱུང་འདུག་ཅིང༌། ཞི་རྒོལ་བའི་གྲས་ནས་ཁ་ཤས་ལ་བསྙད་བཏགས་འདྲ་མིན་བྱས་ཏེ་འཛིན་བཟུང་བྱས་པ་དང༌། གཞན་རྣམས་ཀྱང་རྒྱ་གཞུང་གི་བཀོད་ཁྱབ་འོག་རང་དབང་ཐོག་རྫོང་བརྒལ་ནས་འགྲོ་བསྐྱོད་བྱ་མི་ཆོག་པ་བཟོས་ཡོད་འདུག་ཅིང༌། རྒྱ་ནག་ཉེན་རྟོག་པས་དབང་ཤེད་ལ་མ་བཟོད་ནས་ཉིན་དེའི་དགོང་མོ་རྟའུ་ཡུལ་མི་རླངས་འཁོར་ཆེ་བ་གསུམ་ཙམ་ཞིག་གིས་སྤོ་བོ་ཤང་དུ་ཡོད་པའི་ཉེན་རྟོག་ལས་ཁུངས་ཀྱི་ཁང་པ་རྩ་གཏོར་བཟོས་པ་བཅས་ཀྱི་གནས་ཚུལ་ཀྱང་བྱུང་ཡོད་འདུག
ཕྱི་ལོ་ ༢༠༠༨ ཟླ་ ༤ ཚེས་ ༦ ཉིན་སླར་ཡང་སྟོང་འཁོར་ཟླ་ཉི་གཉིས་ཀྱི་གྲོང་སྡེ་གང་སར་རྒྱ་དམར་ནས་ཏཱ་ལའི་རུ་ཚོགས་སོགས་ཕྱི་རྒྱལ་ཁག་ཏུ་ཁ་པར་སོགས་བརྒྱུད་ལམ་འདྲ་མིན་གྱིས་འབྲེལ་བ་བྱེད་མཁན་སུ་ཡིས་ཤེས་རྟོགས་བྱུང་ཚེ་རྒྱ་གཞུང་ལ་རྩིས་སྤྲོད་ན་རྒྱ་སྒོར་ཁྲི་ ༢ ནས་ ༨ བར་གྱི་བྱ་དགའ་སྟེར་རྒྱུ་ཡིན་པའི་ཡིག་ཆ་སྦྱར་འགྲེམས་བྱས་ཡོད་འདུག
ཕྱི་ལོ་ ༢༠༠༨ ཟླ་ ༤ ཚེས་ ༧ ཡས་མས་ཤིག་ལ་སྟོང་འཁོར་ལུ་གུ་དགོན་དུ་རྒྱ་དམར་ལས་དོན་རུ་ཁག་སླེབས་ཏེ་ཉེ་སྔོན་སྟོང་འཁོར་དགོན་གྱི་ཕྱག་མཛོད་ཁང་དུ་ཡོང་བ་བཞིན་ཡིག་ཆའི་ནང་དུ་ བྱབྱ ཉེ་སྔོན་མདོ་དབུས་ཁམས་གསུམ་གང་སར་བོད་མི་རྣམས་ཀྱིས་ཞི་རྒོལ་བྱས་པ་རྣམས་ྋགོང་ས་མཆོག་དང་རང་གཞུང་གིས་བརྒྱུད་སྐུལ་བྱས་པ་དང༌། བོད་རྒྱ་མི་རིགས་གཉིས་ནམ་ཡང་ཁ་བྲལ་ཐབས་མེད་པའི་མི་རིགས་གཅིག་ཡིན། བྱབྱ ཞེས་སོགས་ཀྱི་ནང་དོན་འཁོད་པའི་ཡིག་ཆའི་སྟེང་དུ་ས་རྟགས་འགོད་དགོས་ཞེས་བཤད་འདུག་པར་བརྟེན། དང་ལེན་མ་བྱས་པས་དགོན་དེའི་མཁན་པོ་མཁས་དགའ་དང༌། དགོན་པའི་དབུ་འཛིན་དཀོན་མཆོག་རྒྱལ་མཚན། དགེ་སྐོས་བསོད་ནམས་བཀྲིས་བཅས་དགོན་པར་སྡོད་མ་ནུས་པར་བྲོས་བྱོལ་དུ་ཕྱིན་པ་ནས་ད་བར་དགོན་པར་ཕྱིར་ལོག་བྱ་མ་ཐུབ་པར་གང་སར་བྲོས་བྱོལ་དུ་འགྲོ་བཞིན་ཡོད་འདུག མ་ཚད་དགོན་དེར་ལོ་ཤས་སྔོན་ནས་ལས་འགུལ་འདྲ་མིན་སྤེལ་བར་ཐེངས་མང་སླེབས་རྐྱེན་གྱིས་དགེ་འདུན་པ་མང་ཆེ་ཤོས་དགོན་པར་སྡོད་མ་ནུས་པ་འབྲོག་སྡེ་ཁག་སོགས་གང་སར་ཕྱིན་སྟབས། དགོན་པའི་ཚོགས་ཆོས་སོགས་བྱེད་སྒོ་ཁག་ཚོགས་མ་ཐུབ་པ་དང་ཚོགས་མཁན་མེད་པའི་རྐྱེན་གྱིས་ད་བར་དགོན་པ་སྒོ་བརྒྱབས་ནས་བཞག་ཡོད་འདུག ༡༽ ལུ་གུ་དགོན་གྱི་མཁན་པོ་མཁས་དགའ་ནི། སྟོང་འཁོར་ཟླ་སྟོད་སྒོ་མོ་ཤང༌། རྡོ་ཐོ་གྲོང་ཚོ་ནས་ཡབ་ཚུལ་ཁྲིམས་བསྟན་འཛིན་དང༌། ཡུམ་ཨ་དགའ་གཉིས་སུ་སྐུ་འཁྲུངས་ཤིང༌། གོང་གསལ་བཞིན་བྲོས་བྱོལ་དུ་ཕྱིན་པ་ནས་ད་བར་དགོན་པར་ལོག་མ་ཐུབ་པ་གང་སར་ཡིབ་ནས་ཕེབས་དགོས་བྱུང་ཡོད་འདུག ༢༽ ལུ་གུ་དགོན་གྱི་འགན་འཛིན་དཀོན་མཆོག་རྒྱལ་མཚན་ནི། སྟོང་འཁོར་ཟླ་སྟོད་སྒོ་མོ་ཤང༌། འོ་ཟླ་གྲོང་ཚོ་ནས་ཕ་དབང་རྒྱལ་དང༌། མ་པདྨ་མཚོ་གཉིས་སུ་སྐུ་འཁྲུངས་ཤིང་གོང་གསལ་བཞིན་ད་བར་དགོན་པར་ཕྱིར་ལོག་བྱ་ཐུབ་མེད། ༣༽ དགེ་སྐོས་བསོད་ནམས་བཀྲིས་ནི། སྟོང་འཁོར་ཟླ་སྟོད་སྒོ་མོ་ཤང༌། རྡོ་ཐོ་གྲོང་ཚོ་ནས་མ་བདེ་ཆེན་སྒྲོན་མ་ལགས་སུ་སྐུ་འཁྲུངས་ཤིང་གོང་གསལ་བཞིན་ད་བར་དགོན་པར་ཕྱིར་ལོག་བྱ་ཐུབ་མེད།
ཕྱི་ལོ་ ༢༠༠༨ ཟླ་ ༤ ཚེས་ ༧ ཉིན་རྫ་དགོན་གསར་དགོན་གྱི་གཡས་གཡོན་དུ་བོད་རང་བཙན་ཡིན་ཞེས་སོགས་འཁོད་པའི་ཡི་གེ་མང་པོ་སྦྱར་བ་སོགས་ཀྱི་གནས་ཚུལ་བྱུང༌།